CELEX: 52012PC0511
Language: hu
Date: 2012-09-12
Title: Javaslat A TANÁCS RENDELETE az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról

|
			
		
		
		52012PC0511
		
			Javaslat A TANÁCS RENDELETE az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról /* COM/2012/0511 final - 2012/0242 (CNS) */
			
				
		
		
			
			   	INDOKOLÁS 
1.           A JAVASLAT HÁTTERE
Napjainkban a banki ágazat stabilitása számos
esetben még mindig ahhoz a tagállamhoz kötődik szorosan, amelyikben az
ágazathoz tartozó vállalkozások találhatók. Az államadósság fenntarthatóságát,
a gazdasági növekedési kilátásokat és a hitelintézetek életképességét
övező kételyek egymást kölcsönösen erősítő, negatív piaci
folyamatokat indítottak el. Ez kockázatokat hordoz egyes hitelintézetek
életképessége és a pénzügyi rendszer stabilitása tekintetében, és komoly
terheket jelenthet az érintett tagállamok már amúgy is feszített
államháztartása számára. 
A helyzet sajátos veszélyforrást jelent az
euróövezetben, ahol az egységes valuta miatt a tagállamok egyikében kialakuló
folyamatok könnyen az euróövezet egészének gazdasági fejlődését és
stabilitását veszélyeztethetik. Emellett a nemzeti határok mentén történő
pénzügyi dezintegráció jelenlegi veszélye jelentős mértékben aláássa a
pénzügyi szolgáltatások egységes piacát, és akadályozza azt, hogy e piac hozzájáruljon
a gazdasági fellendüléshez. 
Az európai felügyeleti hatóság (Európai
Bankhatóság) létrehozásáról szóló, 2010. november 24-i 1093/2010/EU európai
parlamenti és tanácsi rendelet által létrehozott Európai Bankhatóság (EBH)
megalapítása és a Pénzügyi Felügyeletek Európai Rendszerének kialakítása már
eddig is hozzájárult a tagállami pénzügyi felügyeletek közötti
együttműködés elmélyítéséhez és a pénzügyi szolgáltatások egységes uniós
szabályrendszerének kidolgozásához. A bankok felügyelete mindamellett
nagymértékben nemzeti keretek között maradt, és így nem tartott lépést a banki
piacok integrációjával. A felügyeletek által elkövetett hibák a bankválság
kezdete óta jelentős mértékben erodálták az uniós bankszektor iránti
bizalmat, és hozzájárultak az euróövezeti állampapírpiacokon kialakult
feszültségek fokozásához. 
A Bizottság ezért a bankokba és az euróba
vetett bizalom helyreállítása érdekében 2012 májusában a gazdasági és
költségvetési integráció hosszabb távú terve keretében bankunió kialakítására
hívott fel. A bankunió egyik eleme egy olyan egységes uniós bankfelügyelet
lenne, amely közvetlenül felügyelhetné a bankokat a prudenciális szabályok
szigorú és részrehajlásmentes érvényesítése és a határokon átnyúló banki piacok
hatékony ellenőrzésének megvalósítása érdekében. Az euróövezeti
bankfelügyelet szigorú közös normák alá rendelése elősegíti majd a
tagállamok között szükséges bizalom kialakítását, amely minden közös védelmi
mechanizmus bevezetésének előfeltétele.
A 2012. június 29-i euróövezeti
csúcstalálkozón az állam- és kormányfők felkérték a Bizottságot, hogy
nyújtson be javaslatokat egy egységes felügyeleti mechanizmus létrehozására
vonatkozóan. Miután létrejött az euróövezeti bankokra vonatkozó mechanizmus,
lehetőség nyílna arra, hogy az ESM hivatalos döntést követően
közvetlenül tőkésítse fel a bankokat. A 2012. június 28–29-én tartott
európai tanácsi ülés következtetései megállapítják, hogy az euróövezeti
nyilatkozat és a Bizottság által ennek megfelelően benyújtandó javaslatok
figyelembevételével ki kell dolgozni „a valódi gazdasági és monetáris unió
megvalósításának konkrét, határidőket is tartalmazó ütemtervét”. 
2.           KONZULTÁCIÓ AZ ÉRDEKELT FELEKKEL;
HATÁSVIZSGÁLAT
A Bizottság figyelembe vette az európai
felügyeleti hatóságokat létrehozó „felügyeleti csomag” elfogadásával
összefüggésben végzett elemzést, amely egy egységes felügyeleti mechanizmus
létrehozása szempontjából lényeges működési, irányítási, pénzügyi és jogi
vonatkozásokat vizsgált meg. Formális hatásvizsgálat elvégzésére a június 29-i
euróövezeti csúcstalálkozó által meghatározott szoros menetrend miatt nem volt
lehetőség. 
3.           A JAVASLAT JOGI ELEMEI
A javaslat az EUMSZ 127. cikkének (6)
bekezdésén alapul, amely jogalapot teremt ahhoz, hogy a Tanács az Európai
Központi Bankot (EKB) a hitelintézetek és – a biztosítók kivételével – az egyéb
pénzügyi szervezetek prudenciális felügyeletére vonatkozó politikákkal
kapcsolatban külön feladatokkal bízza meg. 
A javaslat az EKB-ra ruház bizonyos
kulcsfontosságú, a hitelintézetek felügyeletéhez szükséges felügyeleti
feladatokat, míg a rendeletben nem említett valamennyi feladat a nemzeti
bankfelügyeletek hatáskörében marad. A javaslat megbízza továbbá az EKB-t a
pénzügyi konglomerátumok felügyeletének végrehajtásával. Az EUMSZ 127. cikke
(6) bekezdésének való megfelelés biztosítása érdekében azonban az EKB csupán a
pénzügyi konglomerátumok kiegészítő felügyeleti feladatainak
csoportszintű végrehajtásáért lesz felelős, míg az egyes biztosítók
prudenciális felügyeletét a hatáskörrel rendelkező nemzeti hatóságok fogják
ellátni. 
A javasolt fellépés célkitűzéseit a
tagállamok nem tudják kielégítően megvalósítani, így azok az Unió szintjén
jobban megvalósíthatók. A közelmúlt eseményei egyértelműen igazolták, hogy
csak európai szintű felügyelet biztosíthatja az integrált banki ágazat
megfelelő ellenőrzését és az EU, de különösen az euróövezet pénzügyi
stabilitásának magas szintjét. E javaslat rendelkezései nem lépik túl a
kitűzött célok eléréséhez szükséges mértéket. Az EKB-ra ruházott
felügyeleti feladatokat uniós szinten kell végrehajtani a prudenciális
szabályok, a kockázatellenőrzés és a válságmegelőzés egységes és
hatékony alkalmazásának biztosítása érdekében. A nemzeti hatóságok továbbra is
el fogják látni azokat a feladatokat, amelyek nemzeti szinten eredményesebben
végrehajthatók. 
Az EUMSZ 127. cikkének (6) bekezdése szerint a
Tanács rendeletek útján jár el. Ezért a rendelet az egyetlen olyan jogi eszköz,
amely lehetővé teszi a felügyeleti feladatok EKB-ra ruházását. 
4.           A JAVASLAT RÉSZLETES MAGYARÁZATA
4.1.        Az EKB külön felügyeleti
feladatokkal történő megbízása
4.1.1.     Szerkezet 
Az EKB felelős lesz azon tagállambeli
hitelintézetek prudenciális felügyeletével kapcsolatos külön feladatokért,
amelyek hivatalos pénzneme az euró (részt vevő tagállamok), azzal a céllal,
hogy elősegítse a hitelintézetek biztonságát és megbízhatóságát, valamint
a pénzügyi rendszer stabilitását. Az EKB a Pénzügyi Felügyeletek Európai
Rendszerének keretében hajtja végre feladatait, és szorosan együttműködik
a nemzeti bankfelügyeletekkel és az Európai Bankhatósággal. 
4.1.2.     A felügyeleti tevékenységek
alkalmazási köre
Az átmeneti időszakot követően az
EKB felelni fog a részt vevő tagállamokban létrehozott valamennyi
hitelintézettel kapcsolatos kulcsfontosságú felügyeleti feladatok végrehajtásáért,
a hitelintézetek üzleti modelljétől és méretétől függetlenül. Az EKB
vezető felügyeleti szervként fog működni a részt nem vevő
tagállamokban létrehozott azon hitelintézetek tekintetében, amelyek a részt
vevő tagállamban fióktelepet létesítenek vagy határokon átnyúló
szolgáltatásokat nyújtanak.
4.1.3.     Együttműködés az európai
felügyeleti hatóságokkal
Az EKB feladatait a Pénzügyi Felügyeletek
Európai Rendszerének keretében fogja végrehajtani és szorosan
együttműködik a három európai felügyeleti hatósággal. Az EBH megőrzi
az egységes szabályrendszer további kidolgozására irányuló hatásköreit és
feladatait, ezenfelül biztosítani fogja a felügyeleti gyakorlat konvergenciáját
és következetességét. Az EKB nem vesz át feladatokat az EBH-tól, és az EUMSZ
132. cikkének megfelelő szabályozási hatásköreinek gyakorlása olyan
területekre fog korlátozódni, amelyek az e rendelettel az EKB-ra ruházott
feladatok megfelelő végrehajtásához szükségesek. 
Az EBH felügyelőtestületének összetétele
nem változik, a hatáskörrel rendelkező nemzeti hatóságok képviselői
pedig továbbra is döntő szerepet töltenek be az EBH-n belüli
döntéshozatali folyamatban. Az EKB felügyeleti felelősségi körének
figyelembevétele érdekében azonban a részt vevő tagállamok hatáskörrel
rendelkező hatóságainak képviselői az EKB hatáskörébe tartozó
ügyekben koordinálják és kifejezésre juttatják a közös álláspontot. 
4.2.        Az EKB feladatai
4.2.1.     Az EKB feladatai 
Az EKB hatáskörébe kizárólag azon
kulcsfontosságú felügyeleti feladatok fognak tartozni, amelyek
nélkülözhetetlenek a bankok életképességét érintő kockázatok
megállapításához és ahhoz, hogy felkérhessék a bankokat a szükséges
intézkedések meghozatalára. Az EKB lesz többek között a hatáskörrel
rendelkező hatóság az alábbiak tekintetében: hitelintézetekre vonatkozó
engedélyezések, befolyásoló részesedések értékelése, minimális tőkére
vonatkozó követelményeknek való megfelelés biztosítása, annak biztosítása, hogy
a belső tőke a hitelintézetek egyedi kockázati profiljához igazodik
(a 2. pillérhez tartozó intézkedések), összevont alapon megvalósított
felügyelet, valamint pénzügyi konglomerátumokkal kapcsolatos felügyeleti
feladatok végrehajtása. Ezen túlmenően az EKB biztosítani fogja a
tőkeáttételről és a likviditásról szóló rendelkezéseknek való megfelelést,
tőkepuffereket fog alkalmazni és a szanálási hatóságokkal
együttműködésben korai beavatkozási intézkedéseket hajt végre, amennyiben
egy bank megsérti, vagy előreláthatólag meg fogja sérteni a szabályozói
tőkekövetelményeket. Az EKB a fent említett feladatokhoz kapcsolódó
témákban koordinálni fogja és kifejezésre juttatja az EBH felügyeleti
tanácsában és igazgatótanácsában a részt vevő tagállamok hatáskörrel
rendelkező hatóságait képviselő tagok közös álláspontját.
4.2.2.     A nemzeti bankfelügyeletek szerepe

A nemzeti bankfelügyeletek továbbra is fontos
szerepet fognak játszani az egységes felügyeleti mechanizmus létrehozásában. 
Először is, az EKB-ra át nem ruházott
feladatokat a nemzeti bankfelügyeleteknél kell hagyni. A nemzeti
bankfelügyeletek lesznek továbbra is felelősek például a
fogyasztóvédelemért és a pénzmosás elleni küzdelemért, valamint a valamely
tagállamban fióktelepet létesítő vagy határokon átnyúló szolgáltatásokat
nyújtó, harmadik országbeli hitelintézetek feletti felügyeletért.
Másodsorban – még az EKB-ra ruházott feladatok
tekintetében is – az EKB jogi aktusainak előkészítéséhez és
végrehajtásához szükséges legtöbb napi rendszerességű ellenőrzési és
egyéb felügyeleti tevékenységet végrehajthatják az egységes felügyeleti
mechanizmus szerves részeként működő nemzeti bankfelügyeletek. A
részt vevő tagállamokban működő valamennyi bankra kiterjedő
egységes felügyeleti mechanizmus csak egy olyan modell alapján képes
működni, amely jelentős szerephez juttatja a nemzeti szintű
felügyeleti tapasztalatot. A javaslat elismeri, hogy az ilyen tevékenységeket
az egységes felügyeleti mechanizmuson belül sok esetben a nemzeti
bankfelügyeletek képesek – nemzeti, regionális és helyi bankpiacokkal
kapcsolatos ismereteikből, számottevő meglévő forrásaikból, valamint
a helyi és nyelvi megfontolásokból fakadóan – a legeredményesebben
végrehajtani, és ezért lehetővé teszi az EKB számára, hogy jelentős
mértékben hagyatkozzon a nemzeti hatóságokra. A nemzeti hatóságok által az
egységes felügyeleti mechanizmuson belül végrehajtható előkészítési és
végrehajtási tevékenységek közé például az alábbiak tartozhatnak:
·                        
Egy új bank engedély iránti kérelme esetében a
nemzeti bankfelügyelet felelhet a nemzeti jogszabályban rögzített engedély
feltételeinek való megfelelés értékeléséért és határozatot javasolhat az EKB
számára, amely kiadhatja a banknak az engedélyt, amennyiben az uniós
jogszabályban foglalt feltételek teljesülését igazolja. Hasonló eljárás
vonatkozik az engedélyek visszavonására.
·                        
A nemzeti bankfelügyeletek – az EKB által kiadott
általános iránymutatás vagy rendeletek végrehajtása mellett – végezhetik a
bankok helyzetének folyamatos, napi rendszerességű értékelését és
helyszíni ellenőrzéseit. E célból a nemzeti bankfelügyeletek élhetnek
meglévő, például helyszíni vizsgálatok folytatására irányuló hatásköreikkel.
Amennyiben a folyamatban lévő értékelés alapján úgy tűnik, hogy egy
bank súlyos nehézségekkel küzd, erről a nemzeti bankfelügyeletek
figyelmeztetik az EKB-t.
·                        
Abban az esetben, ha egy bank belső kockázati
modell használatát kérelmezi, a nemzeti bankfelügyelet értékelheti a kérelmet
és annak az uniós jogszabályoknak való megfelelőségét, valamint az EKB
által kiadott iránymutatást, továbbá javaslatot tehet az EKB számára, hogy
érvényesítse a modellt, illetve azt mely feltételek mellett tegye. Az
érvényesítést követően a nemzeti bankfelügyelet felügyelhetné a modell
alkalmazását és figyelemmel kísérhetné folyamatos használatát.
·                        
A szankcionálási hatáskörök megoszlanának az EKB és
a nemzeti szint között.
4.3.        Az EKB hatáskörei 
4.3.1.     Felügyeleti és vizsgálati
hatáskörök
Feladatai ellátása céljából az EKB a részt
vevő tagállamok hatáskörrel rendelkező hatóságának minősül, és
az említett hatóságok tekintetében az uniós banki szabályozásban előírt
felügyeleti hatáskörökkel rendelkezik majd. Ezek közé tartoznak többek között a
hitelintézetek engedélyezésére, az engedélyek visszavonására, valamint a
hitelintézet valamely igazgatótanácsi tagjának eltávolítására vonatkozó
felügyeleti hatáskörök. Ezenfelül az EKB a rá ruházott felügyeleti feladatok
ellátása céljából pénzbírságot és kényszerítő bírságot szabhat ki. A
szankciókkal kapcsolatos, e rendeletben rögzített megközelítés nem sérti azon
más területeken alkalmazott megközelítéseket, ahol az uniós intézmények
jogosultak többek között (bizonyos esetekben) anyavállalatokra szankciót kiszabni.
Ahhoz, hogy el tudja látni feladatait, az EKB
valamennyi szükséges vizsgálati hatáskörrel rendelkezni fog. Mindenekelőtt
az EKB bekérhet minden releváns információt a felügyelt társaságoktól és a
tevékenységeikben részt vevő személyektől, valamint azoktól a
személyektől, akik szorosan és nagymértékben kapcsolódnak vagy
kötődnek az említett tevékenységekhez, illetve az érintett társaságok
nevében működési funkciókat látnak el. Az EKB felhatalmazást kap továbbá
arra, hogy elvégezze a szükséges vizsgálatokat, többek között a helyszíni
vizsgálatokat. A vizsgálati hatáskör gyakorlása megfelelő védintézkedések
tárgyát képezi. 
4.3.2.     Az engedélyezésre és a
székhely szerinti tagállammal, valamint a fogadó tagállammal kapcsolatos
kérdésekre vonatkozó különös rendelkezések
A hitelintézetek EKB általi engedélyezése
során figyelembe fogják venni a nemzeti jogszabályokban esetleg előírt
kiegészítő feltételeket. Mindenekelőtt az EKB akkor adja meg az
engedélyt, ha a hatáskörrel rendelkező nemzeti hatóságok – a nemzeti
jogszabályokban megállapított feltételek teljesülése esetén – arra javaslatot
tesznek. 
Arra az esetre, ha a hitelintézetek más
tagállamban gyakorolják a szabad letelepedés és a szabad szolgáltatásnyújtás
jogát, az uniós jog a kompetenciáknak a székhely szerinti tagállam és a fogadó
tagállam közötti, világos megosztásáról, valamint különös értesítésekről
rendelkezik. A rá ruházott feladatok tekintetében az EKB vállalja mind a
székhely szerinti, mind a fogadó tagállam felügyeleti szerepét azon hitelintézetek
vonatkozásában, amelyek más részt vevő tagállamban gyakorolják a szabad
letelepedés és a szabad szolgáltatásnyújtás jogát. Az e feladatok által
lefedett kérdések tekintetében ezért nincs szükség a székhely szerinti és a
fogadó tagállam közötti kompetenciamegosztásra és különös értesítési
eljárásokra – a vonatkozó rendelkezések a továbbiakban nem alkalmazandók részt
vevő tagállamok között. 
Az uniós jog értelmében a több országban
tevékenykedő bankcsoportok felügyeletét ellátó hatóságok részt vesznek a
csoport összevont alapú felügyeletében, és a felügyeleti kollégiumok keretében
koordinálják felügyeleti tevékenységeiket. A kizárólag részt vevő
tagállamokban székhellyel rendelkező bankcsoportok esetében mindazonáltal
az EKB vesz át minden vonatkozó felügyeleti feladatot. Ezért e csoportok
vonatkozásában a továbbiakban nem alkalmazandók a felügyeletet ellátó hatóságok
közötti együttműködésre, valamint a kollégiumokra vonatkozó rendelkezések.
4.4.        Kapcsolat azon tagállamokkal,
amelyeknek hivatalos pénzneme nem az euró
A javaslat három módon veszi figyelembe azon
tagállamok helyzetét, amelyek nem vezették be az eurót.
Először is, az Európai Bankhatóság
létrehozásáról szóló 1093/2010/EU rendeletet módosító, kapcsolódó javaslat
értelmében az EBH-n belüli szavazási eljárásokat módosítani kell annak
biztosítására, hogy az EBH döntéshozatali struktúrái továbbra is
kiegyensúlyozottak és hatékonyak maradjanak, és teljes egészében
megőrizzék az egységes piac integritását (lásd a 4.1.3. szakaszt).
Másodszor, a több országban tevékenykedő,
az euróövezeten belül és kívül egyaránt aktív bankok vonatkozásában a javaslat
semmilyen szempontból nem érinti a részt nem vevő tagállamok által a
2006/48/EK irányelv alapján létrehozott felügyeleti kollégiumokban betöltött szerepet.
Az e kollégiumokról, valamint az összevont alapú felügyelet során, illetve a
székhely szerinti és a fogadó tagállamok között folytatandó
együttműködésre és információcserére vonatkozó kötelezettségről szóló
rendelkezések teljes egészében alkalmazandók az EKB-ra, mint a részt vevő
tagállamok hatáskörrel rendelkező hatóságára. E rendelkezések hatékony
keretet biztosítanak az EKB és azon tagállamok felügyeletet ellátó hatóságai
közötti együttműködéshez, amelyek nem vezették be az eurót. 
Harmadrészt, azok a tagállamok, amelyek még
nem vezették be az eurót, de részt kívánnak venni a bankunióban, az EKB-val
szoros együttműködésben hajthatják végre a felügyeletet, amennyiben eleget
tesznek bizonyos feltételeknek. Ezek közül a legfontosabb, hogy a szóban forgó tagállamok
betartják és végrehajtják az EKB vonatkozó jogi aktusait. Az EKB-val szoros
együttműködésben lévő tagállam tekintetében az EKB végrehajtja az e
rendeletben az érintett tagállamokban létesített hitelintézetek vonatkozásában
rá ruházott felügyeleti feladatokat. A szoros együttműködést az EKB és a
Központi Bankok Európai Rendszerének alapokmányával összhangban létrehozó
határozatban rögzített feltételek függvényében a tagállam egy képviselője
részt vehet az e rendelettel az EKB-nak a hitelintézetek prudenciális
felügyelete terén fennálló feladatai megtervezésére és végrehajtására
létrehozott felügyeleti tanács tevékenységében.
4.5.        Szervezeti alapelvek
4.5.1.     Függetlenség és
elszámoltathatóság
A bankok felügyelete során az EKB függetlenül
jár el, és annak biztosítására, hogy felügyeleti hatásköreit a Szerződés
szabta kereteken és ezzel párhuzamosan az európai felügyeleti hatóságokra
vonatkozó rendelkezéseken belül a leghatékonyabb és legarányosabb módon
alkalmazza, szigorú elszámoltathatósági rendelkezések hatálya alá tartozik.
Ezért az EKB feladatai tekintetében az Európai Parlamentnek és a Tanácsnak/az
eurócsoportnak tartozik elszámolással. Az EKB rendszeres jelentéstételi
követelmények tárgyát képezi és választ ad a kérdésekre. A felügyeleti tanács
elnöke az Európai Parlament és az eurócsoport elé terjeszti az EKB felügyeleti
tevékenységéről szóló éves jelentést, és az Európai Parlament illetékes
bizottságai bármely egyéb alkalommal meghallgathatják őt. Az EKB emellett
köteles megválaszolni a felügyeleti tevékenységére vonatkozóan az Európai
Parlament vagy annak tagjai által feltett kérdéseket. Ezenfelül a
Szerződésnek megfelelően az Európai Parlamenttel való konzultációt
követően az Európai Tanács nevezi ki az EKB tevékenységéért végső
felelősséggel tartozó testület, a Kormányzótanács elnökét és alelnökét,
valamint az EKB Igazgatóságának többi tagját. Tekintve, hogy a felügyeleti
tanács elnöke az Igazgatóság tagjai közül kerül kiválasztásra, ez egyúttal
biztosítja az Európai Parlament jelentős szerepét az elnök
kiválasztásában. Az EUMSZ 314. cikkének (1) bekezdésével összhangban az EKB
költségvetése nem képezi az Unió általános költségvetésének részét.
Mindazonáltal az elszámoltathatóság biztosítása érdekében az EKB számára
előírják, hogy általános költségvetésén belül hozzon létre külön sort a
felügyeleti feladatokra. Az EKB felügyeleti feladataihoz kapcsolódó kiadások
finanszírozása a felügyelt intézményeknek felszámított díjakból történik. 
4.5.2.     Irányítás 
A monetáris politikai és a prudenciális
felügyeleti célkitűzések közötti esetleges összeférhetetlenségek
megszüntetése érdekében a monetáris politikai feladatok szigorúan elkülönülnek
majd a felügyeleti feladatoktól. A két feladat szükségszerű
elkülönítésének megvalósítása és annak érdekében, hogy a felügyeleti feladatok
megfelelő figyelmet kapjanak, az EKB biztosítja, hogy az EKB-n belüli
valamennyi előkészítő és végrehajtási tevékenységet olyan szervek és
adminisztratív részlegek lássák el, amelyek elkülönülnek a monetáris
politikáért felelős területektől. E célból felügyeleti tanács jön
létre, amelynek feladata a felügyeleti ügyekkel kapcsolatos határozatok
előkészítése. Végső soron a Kormányzótanács felelős a
döntéshozatalért, de határozhat úgy, hogy egyes feladatokat vagy döntéshozatali
hatásköröket átruház a felügyeleti tanácsra. A felügyeleti tanácsot az EKB
Kormányzótanácsa által választott elnök és alelnök vezeti, és a tanács rajtuk
kívül az EKB négy képviselőjéből, valamint a nemzeti központi bankok
vagy hatáskörrel rendelkező más nemzeti hatóságok egy-egy
képviselőjéből áll. 
4.5.3.     Információcsere 
Felügyeleti feladatainak gyakorlása
tekintetében az EKB a bankokra vonatkozó uniós jogszabályokban előírt
szakmai titoktartási követelmények hatálya alá tartozik és lehetősége lesz
arra, hogy az említett jogszabályokban megállapított feltételek szerint
információt cseréljen a megfelelő nemzeti hatóságokkal. 
4.6.        Hatálybalépés és
felülvizsgálat
A hatékony egységes felügyeleti mechanizmus
létrehozásának sürgőssége okán a rendelet 2013. január 1-jén hatályba lép.
A mechanizmus zökkenőmentes elindításának biztosításához a fokozatos
bevezetés módszere kerül alkalmazásra, amely 2013. január 1-jétől
lehetővé teszi az EKB számára, hogy felügyeleti feladatait bármely
hitelintézet tekintetében gyakorolja, különös tekintettel azon
hitelintézetekre, amelyek külső pénzügyi támogatást kaptak vagy
igényeltek, míg a főbb európai rendszerszintű jelentőséggel bíró
hitelintézeteket az EKB 2013. július 1-jétől vonja felügyelete alá. Az EKB
legkésőbb 2014. január 1-jétől az összes többi bank vonatkozásában is
teljes körűen ellátja feladatait. 
A hitelintézetek tevékenységéhez való
hozzáférésről és a hitelintézetek és befektetési vállalkozások
prudenciális felügyeletéről szóló irányelv és a hitelintézetekre és
befektetési vállalkozásokra vonatkozó prudenciális követelményekről szóló
rendelet, amelyekre vonatkozóan a Bizottság 2011. július 20-án terjesztett
elő javaslatot (a CRD IV. csomag)[1],
várhatóan 2013. január 1-jén lép hatályba, így az EKB e jogi aktusok alapján
tudja majd végrehajtani felügyeleti feladatait. Amennyiben azonban mégsem így
történne, egy különös átmeneti rendelkezés lehetővé teszi az EKB számára,
hogy már a 2006/48/EK és 2006/49/EK irányelvek (CRD III.) alapján végrehajtsa
feladatait. 
2016. január 1-jéig a Bizottság jelentést tesz
közzé az egységes felügyeleti mechanizmus működése terén szerzett
tapasztalatokról, valamint az e rendeletben meghatározott eljárásokról.
5.           KÖLTSÉGVETÉSI VONZATOK
A javaslatnak nincsenek az uniós költségvetést
árintő vonzatai, mivel (a Szerződéssel összhangban) az EKB
költségvetése nem része az uniós költségvetésnek.
2012/0242 (CNS)
Javaslat
A TANÁCS RENDELETE
az Európai Központi Banknak a hitelintézetek
prudenciális felügyeletére vonatkozó politikákkal kapcsolatos külön feladatokkal
történő megbízásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 127. cikke
(6) bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően ,
tekintettel az Európai Parlament véleményére[2], 
tekintettel az Európai Központi Bank
véleményére[3],

különleges jogalkotási eljárás keretében,
mivel:
(1)       Az Unió az elmúlt
évtizedekben jelentős előrelépést tett a banki szolgáltatások
belső piacának megteremtése terén. Ennek következtében számos tagállamban
jelentős piaci részesedéssel rendelkeznek a székhelyüket más tagállamokban
létesítő bankcsoportok, a hitelintézetek pedig földrajzilag
diverzifikálták tevékenységüket, különösen az euróövezeten belül. 
(2)       Az uniós gazdasági
fellendülés elősegítése érdekében elengedhetetlenül fontos a banki
szolgáltatások belső piacának fenntartása és elmélyítése. Ez azonban egyre
nagyobb kihívásnak bizonyul. Az adatok azt mutatják, hogy a bankpiacok
integrálása nemsokára befejeződik az Unióban. 
(3)       A bankfelügyeleteknek
ugyanakkor fokozottabban kell fellépniük a felügyeleti vizsgálatok végrehajtása
terén, hogy figyelembe vegyék az elmúlt évek pénzügyi válságából levont
tanulságokat, és képesek legyenek felülvizsgálni a meglehetősen összetett
és egymással összekapcsolt piacokat és intézményeket. 
(4)       Az egyes bankok felügyeletére
irányuló hatáskör az Unióban többnyire továbbra is nemzeti szinten marad. Ez
korlátozza a felügyelet eredményességét és a bankfelügyeletek azon képességét,
hogy egységes álláspontot alakítsanak ki az uniós bankszektor megbízhatóságára
vonatkozóan. A piaci integráció növekedésre és jólétre kifejtett pozitív
hatásainak megőrzése és fokozása érdekében elő kell mozdítani a
felügyeleti felelősségi körök integrációját.
(5)       A hitelintézetek
megbízhatósága sok esetben még mindig szoros kapcsolatban áll a létesítésük
helye szerinti tagállammal. Az államadóssággal, a gazdasági növekedés
kilátásaival és a hitelintézetek életképességével kapcsolatos kételyek miatt
egymást kölcsönösen erősítő negatív piaci tendenciák alakultak ki. Ez
kockáztathatja a hitelintézetek életképességét és a pénzügyi rendszer
stabilitását, továbbá jelentős terhet róhat az érintett tagállamok már
amúgy is nehéz helyzetben lévő államháztartására. A probléma konkrét
kockázatot teremt az euróövezeten belül, ahol a közös valuta növeli annak
valószínűségét, hogy egy tagállam negatív fejleményei kockázatot
jelenthetnek az euróövezet egészének gazdasági fejlődésére és
stabilitására nézve egyaránt.
(6)       Az európai felügyeleti
hatóság (Európai Bankhatóság) létrehozásáról szóló, 2010. november 24-i
1093/2010/EU európai parlamenti és tanácsi rendelettel 2011-ben létrehozott
Európai Bankhatóság (EBH), valamint az ugyanezen rendelet 2. cikkével, az
európai felügyeleti hatóság (az Európai Biztosítás- és
Foglalkoztatóinyugdíj-hatóság) létrehozásáról szóló, 2010. november 24-i
1094/2010/EU rendelet 2. cikkével és az európai felügyeleti hatóság (Európai
Értékpapír-piaci Hatóság) létrehozásáról szóló, 2010. november 24-i
1095/2010/EU rendelet[4]
2. cikkével létrehozott Pénzügyi Felügyeletek Európai Rendszere számottevő
mértékben javította a bankfelügyeletek közötti együttműködést az Unión
belül. Az EBH jelentős mértékben hozzájárul az uniós pénzügyi
szolgáltatásokra vonatkozó egységes szabályrendszer létrehozásához, valamint
létfontosságú szerepet játszik a legfontosabb uniós hitelintézetek
újratőkésítésének következetes módon történő megvalósításában,
amelyet az Európai Tanács 2011 októberében fogadott el. 
(7)       Az Európai Parlament több
alkalommal is felszólalt amellett, hogy hozzanak létre egy európai szervet,
amely közvetlen felelősségi körrel rendelkezik a pénzintézetek feletti
egyes felügyeleti tevékenységek vonatkozásában, kezdve „A pénzügyi piacok
keretrendszerének megvalósítása: cselekvési terv” című bizottsági
közleményről szóló, 2000. április 13-i állásfoglalásával[5] és az Európai Unió prudenciális
felügyeleti szabályairól szóló, 2002. november 21-i állásfoglalásával[6].
(8)       Az Európai Tanács 2012.
június 29-i következtetéseiben felkérte az Európai Tanács elnökét, hogy
dolgozza ki a valódi gazdasági és monetáris unió megvalósításának ütemtervét.
Ugyanezen a napon az euróövezeti állam-, illetve kormányfők kiemelték,
hogy miután az EKB bevonásával létrejött egy, az euróövezeti bankokra
kiterjedő hatékony egységes felügyeleti mechanizmus, az Európai
Stabilitási Mechanizmus révén hivatalos döntést követően lehetővé
válik a bankok közvetlen újratőkésítése, a megfelelő feltételek betartása
mellett, ideértve az állami támogatásra vonatkozó szabályoknak való megfelelést
is.
(9)       Ezért létre kell hozni a
pénzügyi szolgáltatások egységes piacának egészére vonatkozó, valóban egységes
szabályrendszerre épülő és egy egységes felügyeleti mechanizmusból, közös
betétbiztosítási és bankszanálási rendszerből álló európai bankuniót. .
Tekintve a közös valutát használó tagállamok közötti szoros kapcsolatokat és
interakciókat, a bankunióhoz legalább az összes euróövezeti tagállamnak
csatlakoznia kell. A belső piac fenntartása és elmélyítése céljából,
valamint az intézményi keretek figyelembevételével, a bankuniónak nyitottnak
kell lennie a többi tagállam részvétele előtt is. 
(10)     A bankunió felé tett első
lépésként egy egységes felügyeleti mechanizmusnak biztosítania kell, hogy a
hitelintézetek prudenciális felügyeletével kapcsolatos uniós szakpolitika
koherens és hatékony módon valósul meg, valamint hogy a pénzügyi szolgáltatások
egységes szabályrendszere ugyanúgy vonatkozik valamennyi érintett tagállamban
lévő hitelintézetre, továbbá, hogy e hitelintézetek egyéb, nem
prudenciális mérlegelésektől mentes, legmagasabb minőségű
felügyelet alá tartoznak. A bankunió irányába tett következő lépések
alapja egy egységes felügyeleti mechanizmus. Ez azon elvet követi, miszerint
közös intervenciós mechanizmusok válság esetén történő bevezetése
előtt közös ellenőrzéseket kell végrehajtani, hogy csökkenteni
lehessen annak a valószínűségét, hogy intervenciós mechanizmust kell
alkalmazni. 
(11)     Mivel az euróövezet központi
bankjaként rendkívül nagy tapasztalattal rendelkezik a makrogazdaságot és a
pénzügyi stabilitást érintő kérdésekben, az Európai Központi Bank (EKB)
alkalmas az európai pénzügyi rendszer stabilitásának védelmére összpontosító
felügyeleti feladatok ellátására. Számos tagállamban a bankfelügyelet jelenleg
is a központi bankok felelősségi körébe tartozik. Az EKB-t ezért külön
feladatokkal kell felruházni az euróövezet-beli hitelintézetek felügyeletével
kapcsolatban.
(12)     Az EKB-t kell megbízni azon
külön felügyeleti feladatokkal, amelyek lényegesek a hitelintézetek
prudenciális felügyeletével kapcsolatos uniós szakpolitika koherens és hatékony
végrehajtásának biztosításához, míg a többi feladatot a nemzeti hatóságoknál
kell hagyni. Indokolt, hogy a makroprudenciális stabilitás érdekében hozott
intézkedések az EKB feladatai közé tartozzanak.
(13)     A nagy bankok biztonsága és
megbízhatósága lényeges ahhoz, hogy biztosítható legyen a pénzügyi rendszer
stabilitása. A közelmúlt tapasztalatai azonban azt mutatják, hogy a kisebb
bankok is veszélyt jelenthetnek a pénzügyi stabilitásra. Az EKB-nak ezért a
részt vevő tagállamok valamennyi bankjára kiterjedően el kell tudnia
végezni felügyeleti feladatait.
(14)     A hitelintézetek
tevékenységének megkezdésére vonatkozó előzetes engedélyek megszerzése
kulcsfontosságú prudenciális technika annak biztosítására, hogy csak a
megbízható gazdasági alappal rendelkező üzemeltetők, a
betétgyűjtéssel és hitelfelvétellel járó konkrét kockázatokkal foglalkozni
tudó szervezet, valamint az arra alkalmas igazgatók végezzék e tevékenységeket.
Ezért az EKB-t kell megbízni a hitelintézetek engedélyeinek megadásával és az
EKB-nak kell felelnie az engedélyek visszavonásáért is. 
(15)     A hitelintézetek
engedélyezésére vonatkozó uniós jogalkotási aktusokban foglalt feltételeken és
ezen engedély visszavonásával kapcsolatos eseteken túlmenően a tagállamok
további feltételeket szabhatnak az engedélyek megadására és az engedélyek
visszavonásával kapcsolatos esetekre vonatkozóan. Az EKB-nak ezért végre kell
hajtania a hitelintézetek engedélyezésével és a nemzeti jognak való meg nem
felelés esetén – azon hatáskörrel rendelkező nemzeti hatóság erre
vonatkozó javaslatára, amely a nemzeti jogszabályban foglalt vonatkozó
feltételeknek való megfelelést értékeli – az engedély visszavonásával
kapcsolatos feladatát. 
(16)     A hitelintézet-tulajdonosok
folyamatos alkalmasságának és pénzügyi megbízhatóságának biztosítása érdekében
elengedhetetlen, hogy a hitelintézetben jelentős részesedés megvásárlását
megelőzően értékeljék egy esetleges új tulajdonos alkalmasságát. Az
EKB mint uniós intézmény anélkül képes ilyen értékelést végezni, hogy
indokolatlan korlátozásokat szabna a belső piacra vonatkozóan. Az EKB-nak
feladatul kell adni azt is, hogy értékelje a hitelintézetekben megvalósított
jelentős részesedések megszerzését és megszűnését.
(17)     A hitelintézetek prudenciális
megalapozottságának előfeltétele az uniós jogszabályoknak való megfelelés
arra vonatkozóan, hogy a hitelintézetek rendelkezzenek bizonyos mennyiségű
tőkével a hitelintézetek tevékenységével együtt járó kockázatok
fedezésére, korlátozzák az egyes ügyfeleknek való kitettség mértékét,
nyújtsanak nyilvános tájékoztatást a hitelintézet pénzügyi helyzetéről
szóló információkról, a piaci stresszhelyzetek kezelése céljából értékesítsenek
elegendő mennyiségű likvid eszközt és korlátozzák a
tőkeáttételt. Az EKB-nak továbbá biztosítania kell az említett
szabályoknak való megfelelést, szigorúbb prudenciális követelményeket kell
előírnia, és további intézkedések kell alkalmaznia a hitelintézetekre
vonatkozóan az uniós jogszabályokban kifejezetten rögzített esetekben.
(18)     A további tőkepufferek,
ideértve a tőkemegőrzési puffert és az anticiklikus tőkepuffert,
amely azt biztosítja, hogy a hitelintézetek gazdasági növekedési
időszakokban elegendő tőkealapot halmozzanak fel a
stresszidőszakokban tapasztalt veszteség elnyelésére, kulcsfontosságú
prudenciális eszközök a megfelelő veszteségelnyelő képesség
meglétének biztosítására. Az EKB-ra kell bízni a feladatot, hogy ilyen puffereket
írjon elő és biztosítsa, hogy a hitelintézetek megfeleljenek azoknak.
(19)     A hitelintézetek biztonsága és
megbízhatósága a megfelelő mennyiségű, a lehetséges kockázatokat
figyelembe vevő belső tőkeallokációtól, továbbá a megfelelő
belső szervezeti struktúrák és vállalatirányítási rendszerek
meglététől is függ. Az EKB-nak ezért az is feladata, hogy követelményeket
alkalmazzon annak biztosítására, hogy a hitelintézetekben megbízható irányítási
rendszerek, eljárások és mechanizmusok működjenek, ideértve a belső
tőkéjük megfelelőségének mérésére és fenntartására irányuló
stratégiákat és eljárásokat. Hiányosságok esetén az EKB feladata a
megfelelő intézkedések előírása is, ideértve az egyedi
szavatolótőke-követelmények, egyedi közzétételi követelmények és egyedi
likviditási követelmények meghatározását is.
(20)     A hitelintézetek biztonságát
és megalapozottságát veszélyeztető kockázatok az egyes hitelintézet, a
bankcsoport vagy egy pénzügyi konglomerátum szintjén is felmerülhetnek. E
kockázatok mérséklésére irányuló konkrét felügyeleti intézkedések lényegesek a
hitelintézetek biztonságának és megbízhatóságának biztosításához. Az egyes
hitelintézetek felügyeletén túlmenően az EKB feladatai közé kell
tartozniuk az alábbiaknak: összevont alapon folytatott felügyelet,
kiegészítő felügyelet, pénzügyi holdingtársaságok és vegyes pénzügyi
holdingtársaságok feletti felügyelet. 
(21)     A pénzügyi stabilitás
megőrzése érdekében egy intézet pénzügyi és gazdasági helyzetének romlását
orvosolni kell, mielőtt az intézet elérné azt a pontot, hogy a
hatóságoknak – más megoldás híján – fel kell számolniuk. Az EKB feladatai közé
tartoznak a vonatkozó uniós jogszabályban meghatározottak szerint a korai
beavatkozási fellépések is. Ezeket a fellépéseket azonban koordinálnia kell a
vonatkozó szanálási hatósággal. A szanálási hatáskörök európai szervre
történő átruházásáig az EKB-nak ezenfelül megfelelő módon együtt kell
működnie az érintett nemzeti hatóságokkal, hogy biztosítsák a
válsághelyzeti felelősségi körök egységes értelmezését, különösen a több
országban tevékenykedő válságkezelői csoportokkal és az ilyen célokra
a jövőben létrehozandó szanálási csoportokkal összefüggésben.
(22)     Az EKB-ra át nem ruházott
felügyeleti feladatokat a nemzeti hatóságoknál kell hagyni. E feladatok közé
tartoznak elsősorban a következőkre vonatkozó hatáskörök: a
hitelintézetektől a letelepedés joggal és a szolgáltatásnyújtás
szabadságára vonatkozó joggal kapcsolatban érkező értesítések fogadása, a
hitelintézeteknek az uniós jogszabály szerinti meghatározása által nem
érintett, de a nemzeti jogszabály szerint hitelintézetként felügyelt szervek
feletti felügyelet, az EU-ban fióktelepet létesítő vagy határokon átnyúló
szolgáltatásokat nyújtó, harmadik országbeli hitelintézetek feletti felügyelet,
a fizetési szolgáltatások feletti felügyelet, a hitelintézetek napi
rendszerességű ellenőrzésének végrehajtása, valamint a hatáskörrel
rendelkező hatóságoknak a hitelintézetek felett a pénzügyi eszközök
piacai, valamint a pénzügyi rendszerek pénzmosás és terrorizmus-finanszírozás
céljára való felhasználásának megelőzése tekintetében gyakorolt
funkciójának betöltése. 
(23)     Az EKB-nak azzal a céllal kell
a rá ruházott feladatokat elvégeznie, hogy az uniós pénzügyi szolgáltatások
egységes szabályrendszerével összhangban biztosítsa a hitelintézetek
biztonságát és megbízhatóságát, az EU pénzügyi rendszerének stabilitását,
valamint a belső piac egységét és integritását, garantálva ezzel a
betétesek védelmét és a belső piac működésének javítását. 
(24)     Az EKB felügyeleti feladatokkal
történő megbízásának egyes tagállamok részéről összhangban kell
lennie a Pénzügyi Felügyeletek Európai Rendszerének (ESFS) 2010-ben létrehozott
keretrendszerével, valamint azzal a célkitűzéssel, hogy egységes
szabályrendszert kell kidolgozni és az Unió egészében fokozni kell a
felügyeleti gyakorlatok konvergenciáját. A bankfelügyeletek, valamint a
biztosítási és értékpapír-piaci felügyeletek közötti együttműködés
lényeges ahhoz, hogy foglalkozni tudjanak a közös érdekű kérdésekkel, és
biztosíthassák a biztosítási és értékpapír-piaci szektorban is
tevékenykedő hitelintézetek megfelelő felügyeletét. Az EKB-nak ezért
a Pénzügyi Felügyeletek Európai Rendszerének keretén belül szorosan együtt kell
működnie az Európai Bankhatósággal, az Európai Értékpapírpiaci Hatósággal
és az Európai Biztosítás- és Foglalkoztatóinyugdíj-hatósággal.
(25)     Az EKB-ra ruházott felügyeleti
felelősségi körök és az EBH-n belüli döntéshozatali folyamat közötti
következetesség biztosítása érdekében az EKB-nak a hatáskörébe tartozó ügyekben
koordinálnia kell a részt vevő tagállamok nemzeti hatóságainak
képviselői közötti közös álláspont kialakítását.
(26)     Az EKB-nak feladatait az uniós
jogszabályok függvényében és azoknak megfelelően kell végrehajtania,
ideértve az elsődleges és másodlagos uniós jog egészét, az állami
támogatásokra vonatkozó bizottsági határozatokat, a versenyszabályokat, az
összefonódás-ellenőrzési szabályokat és az összes tagállamra vonatkozó
egységes szabályrendszert. Az Európai Bankhatóság feladata a szabályozási
technikaistandard-tervezetek, iránymutatások és ajánlások kidolgozása,
biztosítva ezzel az Unión belül a felügyeleti konvergenciát és a felügyeleti
teljesítmény következetességét. Az EKB-nak meg kell hagynia e feladatok EBH
általi végrehajtását és ezért az EUMSZ 132. cikke szerinti, rendeletek
elfogadására vonatkozó hatásköreit csak akkor gyakorolhatja, amennyiben az EBH
által kidolgozott tervezetek alapján a Bizottság által elfogadott uniós jogi
aktusok, illetve az EBH által kiadott iránymutatások és ajánlások nem érintenek
bizonyos, az EKB feladatainak megfelelő elvégzéséhez elengedhetetlenül
fontos szempontokat, vagy nem foglalkoznak azokkal kellő részletességgel. 
(27)     Annak biztosítása érdekében,
hogy a hitelintézetek, a pénzügyi holdingtársaságok és a vegyes pénzügyi
holdingtársaságok alkalmazzák a felügyeleti szabályokat és határozatokat,
szabálysértés esetére hatékony, arányos és visszatartó erejű szankciókat
kell kiróni. Az EUMSZ 132. cikke (3) bekezdésének és az Európai Központi Bank
szankciók kirovására vonatkozó hatásköréről szóló, 1998. november 23-i
2532/98/EK tanácsi rendeletnek[7]
megfelelően az EKB pénzbírságot vagy kényszerítő bírságot szabhat ki
azokra a vállalkozásokra, amelyek nem tesznek eleget a rendeleteiből és
határozataiból fakadó kötelezettségeknek. Ezenfelül annak lehetővé tétele
érdekében, hogy az EKB hatékonyan végrehajthassa a közvetlenül alkalmazandó
uniós jogszabályokban rögzített felügyeleti szabályok végrehajtására vonatkozó
feladatait, felhatalmazást kap arra, hogy a szóban forgó szabályok megsértése
esetében pénzbírságot róhasson ki a hitelintézetekre, a pénzügyi
holdingtársaságokra és a vegyes pénzügyi holdingtársaságokra. Amennyiben uniós
irányelveket átültető nemzeti jogszabályokból fakadó kötelezettségeknek
való meg nem felelés esete áll fenn, indokolt, hogy a nemzeti hatóságoknak
lehetőségük legyen szankciókat alkalmazni. Amennyiben az EKB feladatainak
végrehajtása szempontjából helyénvalónak ítéli szankciók alkalmazását ilyen
jogsértés esetében, lehetővé kell tenni számára, hogy e célból az ügyet a
nemzeti hatóságok elé terjeszthesse.
(28)     A nemzeti bankfelügyeletek a
hitelintézetek felügyelete terén területükön, valamint gazdasági, szervezeti és
kulturális jellegzetességeik vonatkozásában jelentős és hosszú múltra visszatekintő
szakértelemre tettek szert. E célból nagy létszámú, elhivatott és magasan
képzett személyzetből álló szervet hoztak létre. Ezért a magas színvonalú
európai felügyelet biztosítása érdekében a nemzeti bankfelügyeleteknek
támogatniuk kell az EKB-t az EKB felügyeleti feladatainak gyakorlásához
kapcsolódó jogszabályok előkészítésében és végrehajtásában. Ez
mindenekelőtt a bankok helyzetének folyamatos, napi szintű
értékelését és a kapcsolódó helyszíni vizsgálatokat foglalja magában.
(29)     Az euróövezeten belül és kívül
egyaránt tevékenykedő bankok felügyeletét illetően az EKB-nak
szorosan együtt kell működnie a részt nem vevő tagállamok hatáskörrel
rendelkező hatóságaival. Az EKB-nak hatáskörrel rendelkező
hatóságként eleget kell tennie az uniós jogszabályok szerinti
együttműködésre és információcserére vonatkozó kötelezettségeknek és
teljes mértékben részt kell vennie a felügyeleti kollégiumok munkájában. Ezen
túlmenően mivel a felügyeleti feladatok európai intézmény általi
végrehajtása egyértelmű előnyökkel jár a pénzügyi stabilitás és a
fenntartható piaci integráció szempontjából, ezért az euróövezetben részt nem
vevő tagállamok számára is lehetővé kell tenni az új mechanizmusban
való részvételt. A felügyeleti feladatok hatékony végrehajtásának azonban szükséges
előfeltétele, hogy a felügyeleti határozatokat teljes mértékben és
késedelem nélkül végrehajtsák. Azon tagállamoknak, amelyek részt kívánnak venni
az új mechanizmusban, ezért vállalniuk kell annak biztosítását, hogy
hatáskörrel rendelkező nemzeti hatóságaik betartják és meghozzák az EKB
által a hitelintézetekre vonatkozóan kért intézkedéseket. Az EKB számára
lehetőséget kell adni arra, hogy szoros együttműködést létesítsen
valamely, az euróövezetben részt nem vevő tagállam hatáskörrel
rendelkező hatóságaival. Az EKB e rendeletben meghatározott feltételek
teljesítése esetén köteles együttműködést létesíteni e hatóságokkal. Azon
feltételeknek, amelyek mellett a szoros együttműködésben részt vevő
tagállamok hatáskörrel rendelkező hatóságainak képviselői részt
vesznek a felügyeleti tanács tevékenységében, e képviselők lehető
legnagyobb mértékű bevonását kell lehetővé tenniük, figyelembe véve
az EKB és a Központi Bankok Európai Rendszerének alapokmányából eredő
korlátokat, különösen a döntéshozatali folyamat integritása tekintetében.
(30)     Feladatainak elvégzése
érdekében az EKB-nak megfelelő felügyeleti hatáskörrel kell rendelkeznie.
A hitelintézetek prudenciális felügyeletével kapcsolatos uniós jogszabály
rendelkezik a tagállamok által e célokra kijelölt, hatáskörrel rendelkező
hatóságokra ruházandó hatáskörökről. Olyan mértékben, amennyiben e
hatáskörök az EKB-ra ruházott felügyeleti feladatok körébe tartoznak, a részt
vevő tagállamok tekintetében az EKB-t kell hatáskörrel rendelkező
hatóságnak tekinteni, és az EKB-nak kell az uniós jogszabállyal a hatáskörrel
rendelkező hatóságokra ruházott hatáskörökkel rendelkeznie. Ide tartoznak
az említett jogszabályok által a székhely szerinti és fogadó tagállamok
hatáskörrel rendelkező hatóságaira ruházott hatáskörök és a kijelölt
hatóságokra ruházott hatáskörök. 
(31)     Felügyeleti hatáskörének
eredményes végrehajtása érdekében az EKB számára lehetővé kell tenni, hogy
valamennyi szükséges információt bekérhessen, vizsgálatokat és helyszíni
ellenőrzéseket végezhessen. E hatásköröknek vonatkozniuk kell a felügyelt
szervezetekre, az e szervezetek és az azokkal kapcsolatban álló harmadik felek
tevékenységeiben részt vevő személyekre, és azon harmadik felekre,
amelyekhez a szervezetek működési funkciókat vagy tevékenységeket
szerveztek ki, továbbá azon személyekre, amelyek más módon szorosan és érdemben
kapcsolódnak vagy kötődnek az említett szervezetek tevékenységeihez,
ideértve a felügyelt szervezetek személyzetének olyan tagjait, akik közvetlenül
nem vesznek részt a tevékenységekben, de a szervezeten belüli funkcióik miatt
fontos információval rendelkezhetnek egy-egy meghatározott ügyre vonatkozóan,
valamint azon vállalkozásokat is, amelyek szolgáltatásokat nyújtottak e
szervezeteknek. Az EKB számára lehetővé kell tenni, hogy egyszerű
kérés formájában tarthasson igényt az információra, amely értelmében a címzett
nem köteles megadni azt, ha azonban önként válaszol, nem nyújthat valótlan vagy
félrevezető információkat, és azokat késedelem nélkül kell rendelkezésre
bocsátania. Az EKB határozat útján is kérhet információt.
(32)     Amennyiben a hitelintézetek
élnek letelepedési jogukkal vagy egy másik tagállamban nyújtanak szolgáltatást,
illetve ha egy csoporton belül több társaság létesül különböző
tagállamokban, az uniós jogszabályok rendelkeznek külön eljárásokról és az
érintett tagállamok közötti hatáskörök megosztásáról. Amennyiben az EKB
átvállal valamennyi részt vevő tagállam tekintetében bizonyos felügyeleti
feladatokat, a szóban forgó eljárásoknak és hatáskörmegosztásnak nem kell
kiterjednie a letelepedési jog gyakorlására, illetve másik részt vevő
tagállamban történő szolgáltatásnyújtásra.
(33)     A döntéshozatali folyamat
során az EKB-nak be kell tartania az uniós szabályokat, valamint a tisztességes
eljárás és az átláthatóság általános elveit. Az EKB-határozatok címzettjeinek
meghallgatáshoz való jogát teljes körűen tiszteletben kell tartani.
(34)     A felügyeleti feladatokkal
való felruházás azt jelenti, hogy az EKB jelentős felelősséget vállal
az Unión belüli pénzügyi stabilitás garantálásáért és felügyeleti hatásköreinek
a leghatékonyabb és legarányosabb módon történő alkalmazásáért. Az EKB
ezért e feladatok elvégzését illetően elszámolással tartozik az Európai
Parlament és a Miniszterek Tanácsa, valamint az eurócsoport mint az európai
népet és a tagállamokat képviselő, demokratikusan legitimált intézmények
felé. Ebbe beletartozik a rendszeres jelentéstétel és a kérdésekre való
válaszadás is. Amennyiben a nemzeti bankfelügyeletek e rendelet szerint járnak
el, a nemzeti jog értelmében hozott elszámoltathatósági intézkedések továbbra
is alkalmazandók.
(35)     Az EUMSZ 127. cikke (1)
bekezdésének megfelelően az EKB felel az árstabilitás fenntartását célzó
monetáris szakpolitikai funkciók végrehajtásáért. A felügyeleti feladatok
elvégzésének az a célja, hogy védje a hitelintézetek biztonságát és
megbízhatóságát, valamint a pénzügyi rendszer stabilitását. Az
összeférhetetlenség elkerülése érdekében és annak biztosítására, hogy az
alkalmazandó célkitűzéseknek megfelelően minden funkciót végrehajtanak,
az EKB-nak biztosítania kell, hogy a funkciók egymástól teljesen elkülönítve
kerülnek végrehajtásra. 
(36)     Az EKB-n belül
mindenekelőtt létre kell hozni egy, a nemzeti bankfelügyeletek specifikus
szakértelmét átfogó felügyeleti tanácsot, amely felel a felügyeleti ügyekkel
kapcsolatos határozatok előkészítéséért. Az EKB és a nemzeti hatóságok
képviselőiből álló felügyeleti tanács elnöki feladatait ezért az EKB
Kormányzótanácsa által megválasztott elnök és alelnök látja el. A megfelelő
rotáció lehetővé tétele, valamint az elnök és az alelnök teljes
függetlenségének biztosítása érdekében kinevezésük időtartama nem
haladhatja meg az öt évet, és mandátumuk nem hosszabbítható meg. Az Európai
Bankhatóság tevékenységeivel és az Unió prudenciális politikáival való teljes
körű koordináció biztosítása érdekében az Európai Bankhatóság és az
Európai Bizottság megfigyelő szerepet tölt be a felügyeleti tanácsban. Az
EKB-ra ruházott felügyeleti feladatok teljesítéséhez számos technikailag
bonyolult jogszabály és határozat, többek között az egyes hitelintézetekre
vonatkozó határozatok elfogadása szükséges. E feladatok eredményes és a
monetáris politikához kapcsolódó feladatoktól való elkülönítés elvének
megfelelő végrehajtása érdekében az EKB Kormányzótanácsa számára
lehetővé kell tenni, hogy a Kormányzótanács felügyelete és
felelőssége mellett bizonyos egyértelműen meghatározott feladatokat
és a kapcsolódó határozatokat átruházzon a felügyeleti tanácsra, amely szervnek
a Kormányzótanács utasításokat és iránymutatást adhat. A felügyeleti tanács
munkáját segítheti egy korlátozottabb összetételű irányítóbizottság.
(37)     Az EKB felügyeleti feladatokat
ellátó felügyeleti tanácsa és személyzete köteles betartani a szakmai
titoktartási követelményeket. Hasonló követelmények vonatkoznak a felügyeleti
tevékenységekben részt nem vevő EKB-személyzettel folytatott
információcserére is. Ez nem akadályozhatja az EKB-t a vonatkozó uniós
jogszabályokban foglalt határokon belül és feltételek szerint folytatott
információcserében, többek között az Európai Bizottsággal az EUMSZ 107. és 108.
cikke és a fokozott gazdasági és költségvetési felügyeletről szóló uniós
jogszabály szerinti feladatai céljából. 
(38)     Felügyeleti feladatainak
eredményes végrehajtása érdekében az EKB-nak teljes függetlenségben,
elsősorban illetéktelen politikai befolyástól és operatív függetlenségét
érintő ágazati beavatkozástól mentesen kell végrehajtania a rá ruházott
felügyeleti feladatokat.
(39)     Felügyeleti feladatainak
eredményes végrehajtása érdekében az EKB-nak megfelelő forrásokkal kell
rendelkeznie. E forrásokat oly módon kell megszerezni, amely biztosítja az
EKB-nak a hatáskörrel rendelkező nemzeti hatóságok és piaci
résztvevők által gyakorolt illetéktelen befolyásoktól való függetlenségét,
valamint a monetáris politika és a felügyeleti feladatok szétválasztását. A
felügyelet költségeit elsősorban a felügyelet tárgyát képező
szervezeteknek kell viselniük. Ezért a felügyeleti feladatok EKB általi
végrehajtását legalább részben a hitelintézeteknek felszámított díjból kell
finanszírozni. A jelentős felügyeleti feladatoknak a nemzeti hatóságokról
az EKB-ra történő átruházása tekintetében várható, hogy a nemzeti szinten
fizetendő felügyeleti díjak megfelelő mértékben csökkenthetők.
(40)     A rendkívül motivált, jól képzett
és pártatlan személyzet nélkülözhetetlen a hatékony felügyelethez. Egy valóban
integrált felügyeleti mechanizmus létrehozása érdekében rendelkezni kell a
személyzet nemzeti bankfelügyeletek és az EKB közötti megfelelő
cseréjéről és kirendeléséről. Amennyiben az összeférhetetlenség
elkerülése érdekében szükséges, különösen a nagy bankok felügyelete során, az
EKB számára lehetővé kell tenni, hogy kérhesse, hogy a nemzeti felügyeleti
csoportokba más részt vevő tagállamok hatáskörrel rendelkező hatóságaiból
érkező szakembereket is bevonjanak.
(41)     Tekintettel a banki
szolgáltatások globalizációjára és a nemzetközi standardok fokozott
fontosságára, az EKB-nak a nemzetközi standardok figyelembevételével és az
Unión kívüli bankfelügyeletekkel konzultálva és szoros együttműködésben,
az EBH nemzetközi szerepének duplikálása nélkül kell végrehajtania feladatait.
Fel kell hatalmazni az EKB-t arra, hogy – az EBH-val egyeztetve, valamint a
tagállamok és az uniós intézmények jelenlegi szerepének és adott hatásköreinek
teljes körű tiszteletben tartása mellett – kapcsolatokat létesítsen és
igazgatási megállapodásokat kössön harmadik országok felügyeleti hatóságaival
és közigazgatásával, valamint nemzetközi szervezetekkel.
(42)     Az egyének védelméről és
az ilyen adatok szabad áramlásáról szóló, 1995. október 24-i 95/46/EK európai
parlamenti és tanácsi irányelv[8],
valamint a személyes adatok közösségi intézmények és szervek által történő
feldolgozása tekintetében az egyének védelméről, valamint az ilyen adatok
szabad áramlásáról szóló, 2000. december 18-i 45/2001/EK európai
parlamenti és tanácsi rendelet[9]
teljes mértékben alkalmazandó a személyes adatok e rendelet alkalmazásában
történő feldolgozására.
(43)     Az EKB-ra az Európai Csalás
Elleni Hivatal (OLAF) által lefolytatott vizsgálatokról szóló, 1999. május 25-i
1073/1999/EK európai parlamenti és tanácsi rendelet[10] alkalmazandó. Az EKB
csatlakozott az Európai Parlament, az Európai Unió Tanácsa és az Európai
Közösségek Bizottsága közötti, az Európai Csalás Elleni Hivatal (OLAF)
belső vizsgálatairól szóló, 1999. május 25-i intézményközi megállapodáshoz
is.
(44)     Annak biztosítása érdekében,
hogy a hitelintézetek egyéb, nem prudenciális mérlegelésektől mentes,
legmagasabb minőségű felügyelet alá tartozzanak, és hogy időben
és eredményesen kezeljék a piaci fejlemények bankokat és tagállamokat
érintő, egymást kölcsönösen erősítő negatív hatásait, az EKB-nak
a lehető leghamarabb meg kell kezdenie konkrét felügyeleti feladatainak
végrehajtását. A felügyeleti feladatoknak a nemzeti bankfelügyeletektől az
EKB-ra történő átruházása azonban bizonyos mértékű előkészületet
igényel. Ezért megfelelő, fokozatos bevezetési időszakot kell
előírni. Az EKB felügyelete alá tartozó bankok számának fokozatosan kell
növekednie, figyelembe véve e bankok felügyeletének relevanciáját a pénzügyi
stabilitás biztosítása szempontjából. Első lépésként az EKB-nak képesnek
kell lennie arra, hogy felügyeleti feladatait bármely bankra kell alkalmazza,
különösen azon bankokra, amelyek állami pénzügyi támogatásban részesültek,
illetve azt kérelmezték. Második lépésként az összkockázat-vállalásukban és
különböző jogrendszerekben folytatott tevékenységeikben is megmutatkozó,
Európában rendszerszintű jelentőséggel bíró bankokat kell bevonni. Az
összkockázat-vállalásokat a Bázeli Bankfelügyeleti Bizottságnak a
tőkeáttételi mutató számításáról és az elsődleges alapvető
tőkemegfelelési mutató meghatározásáról szóló Bázel III megállapodásában
leírt módszertan fényében kell kiszámolni. A fokozatos bevezetési folyamatot
legkésőbb e rendelet hatálybalépésétől számított egy éven belül be
kell fejezni. 
(45)     A hitelintézetek prudenciális
követelményeire és a pénzügyi konglomerátumok kiegészítő felügyeletére
vonatkozó jelenlegi keretrendszert az irányelvek alkotják, amelyek a hatáskörrel
rendelkező hatóságok hatásköreinek elhatárolása tekintetében a tagállamok
számára számos lehetőségről és mérlegelési jogkörről
rendelkeznek. Mivel még nem került sor azon új uniós jogszabályok elfogadására,
amelyek megállapítják, az egyes hatáskörrel rendelkező hatóságok mely
hatáskörrel rendelkeznek majd közvetlenül és a tagállami lehetőségekre és
mérlegelési jogkörre való hivatkozás nélkül, az EKB nem hozhat közvetlenül
alkalmazandó határozatokat a hitelintézetekre, a pénzügyi holdingtársaságokra
vagy a vegyes pénzügyi holdingtársaságokra vonatkozóan. Ebben az átmeneti
szakaszban az EKB-nak ezért feladatait a hatáskörrel rendelkező nemzeti
hatóságokat cselekvésre történő felszólítás útján kell végrehajtania.
(46)     E rendelet tiszteletben tartja
az alapvető jogokat és betartja az Európai Unió Alapjogi Chartájában
elismert elveket, nevezetesen a személyes adatok védelméhez, a vállalkozás
szabadságához, a hatékony jogorvoslathoz és a tisztességes eljáráshoz való
jogot; e rendeletet ezen jogokkal és elvekkel összhangban kell végrehajtani.
(47)     Mivel e rendelet
célkitűzéseit, nevezetesen a hitelintézetek feletti külön felügyeleti
feladatok uniós intézmény általi elvégzésére irányuló eredményes és hatásos
keretrendszer felállítását, valamint a hitelintézetek egységes szabályrendszere
következetes alkalmazásának biztosítását a tagállamok nem tudják kielégítő
módon megvalósítani, és ezért a bankpiac páneurópai jellege és a
bankcsődök többi tagállamra gyakorolt hatása miatt azok uniós szinten
jobban megvalósíthatók, az Unió intézkedéseket hozhat az Európai Unióról szóló
szerződés 5. cikkében foglalt szubszidiaritás elvének megfelelően. Az
említett cikkben foglalt arányosság elvének megfelelően e rendelet nem
lépi túl az e célok eléréséhez szükséges mértéket,
ELFOGADTA EZT A RENDELETET:
I. FEJEZET 
Tárgy és fogalommeghatározások
1. cikk
Tárgy
E rendelet a hitelintézetek biztonságának és
megbízhatóságának, valamint a pénzügyi rendszer stabilitásának fokozása
céljából külön feladatokkal bízza meg az EKB-t a hitelintézetek prudenciális
felügyeletére vonatkozó politikákkal kapcsolatban, a belső piac
egységességének és integritásának kellő figyelembevételével.
2. cikk
Fogalommeghatározások
(1)                   
E rendelet alkalmazásában:
(1)              
„részt vevő tagállam”: olyan tagállam,
amelynek hivatalos pénzneme az euró;
(2)              
„hatáskörrel rendelkező nemzeti hatóság”: a
részt vevő tagállam által a hitelintézetek tevékenységének
megkezdéséről és folytatásáról szóló, 2006. június 14-i 2006/48/EK európai
parlamenti és tanácsi irányelvvel (átdolgozott szöveg)[11] és a befektetési vállalkozások
és hitelintézetek tőkemegfeleléséről szóló, 2006. június 14-i
2006/49/EK európai parlamenti és tanácsi irányelvvel (átdolgozott szöveg)[12] összhangban kijelölt
hatáskörrel rendelkező nemzeti hatóság;
(3)              
„hitelintézet”: a 2006/48/EK irányelv 4. cikkének
1. pontja szerint meghatározott hitelintézet;
(4)              
„pénzügyi holdingtársaság”: a 2006/48/EK irányelv
4. cikkének 19. pontja szerinti pénzügyi holdingtársaság;
(5)              
„vegyes pénzügyi holdingtársaság”: a pénzügyi
konglomerátumhoz tartozó hitelintézetek, biztosítóintézetek és befektetési
vállalkozások kiegészítő felügyeletéről szóló, 2002. december 16-i
2002/87/EK európai parlamenti és tanácsi irányelv[13] 2. cikkének 15. pontja
szerinti vegyes pénzügyi holdingtársaság;
(6)              
„pénzügyi konglomerátum”: a 2002/87/EK irányelv 2.
cikkének 14. pontja szerinti pénzügyi konglomerátum.
II. fejezet
Együttműködés és feladatok
3. cikk
Együttműködés 
Az EKB szorosan együttműködik az Európai
Bankhatósággal, az Európai Értékpapírpiaci Hatósággal, az Európai Biztosítás-
és Foglalkoztatóinyugdíj-hatósággal és az Európai Rendszerkockázati
Testülettel, amelyek az 1093/2010/EU, az 1094/2010/EU és az 1095/2010/EU
rendelet 2. cikkével létrehozott Pénzügyi Felügyeletek Európai Rendszerének
részét képezik. 
4. cikk
Az EKB-ra ruházott feladatok
(2)                   
Az uniós jogszabályok kapcsolódó rendelkezéseivel
összhangban az EKB kizárólagos hatáskörébe tartozik a részt vevő
tagállamokban létesített valamennyi hitelintézetre vonatkozó alábbi feladatok
prudenciális felügyelet céljából történő végrehajtása: 
a)           a hitelintézetek engedélyeinek
kiadása és ezen engedélyek visszavonása; 
b)           a hitelintézetekben megvalósított
részesedések megszerzésének és megszűnésének értékelése; 
c)           a hitelintézetekre vonatkozóan a
szavatolótőke-követelmények, a nagykockázat-vállalási határértékek, a
likviditásfedezet, a tőkeáttétel és a jelentéstétel, valamint az ezen
ügyekkel kapcsolatos információk nyilvánosságra hozatala terén prudenciális
követelményeket előíró uniós jogszabályok tiszteletben tartásának biztosítása;

d)           kizárólag az uniós jogszabályokban
kifejezetten rögzített esetekben szigorúbb prudenciális követelmények
előírása és a hitelintézetekre vonatkozóan további intézkedések
alkalmazása;
e)           a hitelintézetek által tartandó
tőkepufferek előírása a c) pontban említett
szavatolótőke-követelményeken túlmenően, ideértve az anticiklikus
tőkepufferráták meghatározását és olyan intézkedések meghozatalát is,
amelyek a rendszerszintű és makroprudenciális kockázatok kezelésére
irányulnak az uniós jogszabályokban kifejezetten rögzített esetekben; 
f)            hitelintézetekre vonatkozó
követelmények alkalmazása annak biztosítására, hogy megbízható irányítási
rendszerek, eljárások és mechanizmusok, valamint hatékony belső
tőkemegfelelőség-értékelési eljárások legyenek érvényben;
g)           annak meghatározása, hogy a
hitelintézetek által bevezetett rendszerek, stratégiák, eljárások és
mechanizmusok, valamint ezen intézetek szavatolótőkéje biztosítják-e
kockázataik eredményes kezelését és fedezetét, továbbá a felügyeleti
felülvizsgálat alapján további egyedi szavatolótőke-követelmények, egyedi
közzétételi követelmények, egyedi likviditási követelmények és egyéb
intézkedések bevezetése az uniós jogszabályokban kifejezetten rögzített
esetekben;
h)           a felügyeleti felülvizsgálat
támogatása érdekében felügyeleti stressztesztek végrehajtása a hitelintézetekre
vonatkozóan;
i)            a részt vevő tagállamok
egyikében létesített hitelintézetek anyavállalata, többek között a pénzügyi
holdingtársaságok és a vegyes pénzügyi holdingtársaságok feletti felügyelet
végrehajtása összevont alapon, valamint a felügyeletben való részvétel
összevont alapon, ideértve a felügyeleti kollégiumokat is, olyan anyavállalatok
vonatkozásában, amelyeket nem a részt vevő tagállamok valamelyikében
létesítettek;
j)            pénzügyi konglomerátum és az abba
bevont hitelintézetek feletti kiegészítő felügyeletben való részvétel,
valamint koordinátori feladatok ellátása, amennyiben az EKB-t nevezik ki a
vonatkozó uniós jogszabályban meghatározott kritériumoknak megfelelően egy
pénzügyi konglomerátum koordinátorának;
k)           a korai beavatkozással kapcsolatos
felügyeleti feladatok elvégzése – az adott szanálási hatóságokkal
együttműködésben, amennyiben egy hitelintézet nem teljesíti vagy
valószínűleg megsérti az alkalmazandó prudenciális követelményeket,
ideértve a rendezési terveket és a csoporton belüli pénzügyi támogatási
megállapodásokat is; 
l)            a részt vevő tagállamok
hatáskörrel rendelkező hatóságaiból származó képviselők által az
Európai Bankhatóság felügyeleti tanácsában és igazgatótanácsában való részvételük
során képviselt közös álláspont koordinálása és kifejezésre juttatása az e
rendelettel az EKB-ra ruházott feladatokkal kapcsolatos kérdésekben.
(3)                   
2.       A részt nem vevő tagállamban
létrehozott, valamely részt vevő tagállamban fióktelepet létesítő
vagy határokon átnyúló szolgáltatásokat nyújtó hitelintézetek tekintetében az
EKB az (1) bekezdésben említett azon feladatokat végzi, amelyekben a részt
vevő tagállam hatáskörrel rendelkező nemzeti hatóságai rendelkeznek
hatáskörrel.
(4)                   
A vonatkozó uniós jogi aktusok rendelkezéseinek és
különösen a jogalkotási és nem jogalkotási aktusoknak megfelelően az EKB
az e rendelettel rá ruházott feladatok végrehajtásához szükséges mértékben
rendeleteket és ajánlásokat fogadhat el, valamint határozatokat hozhat uniós
jogszabályok végrehajtására vagy alkalmazására. 
(5)                   
E rendelet nem érinti a részt vevő tagállamok
hatáskörrel rendelkező hatóságainak az e rendeletben nem említett
felügyeleti feladatok végrehajtására vonatkozó felelősségi körét és
kapcsolódó hatásköreit.
5. cikk
Nemzeti hatóságok 
(1)                   
Az EKB feladatait egy egységes felügyeleti
mechanizmus keretében hajtja végre, amely magában foglalja az EKB-t és a
hatáskörrel rendelkező nemzeti hatóságokat.
(2)                   
A hatáskörrel rendelkező nemzeti hatóságok az
EKB kérésére támogatják az EKB-t a 4. cikkben említett feladatokhoz kapcsolódó
bármely jogi aktus előkészítésében és végrehajtásában. 
(3)                   
Az EKB gondoskodik a (2) bekezdés szerinti
feladatok felügyeletet ellátó nemzeti hatóságok általi végrehajtásának
gyakorlati módszereiről. Világosan meghatározza azokat a kereteket és
feltételeket, amelyek között a hatáskörrel rendelkező nemzeti hatóságok
elvégzik e tevékenységeket.
(4)                   
A hatáskörrel rendelkező nemzeti hatóságok
követik az EKB utasításait.
6. cikk
A részt nem vevő tagállamok
hatáskörrel rendelkező hatóságaival folytatott szoros együttműködés 
(1)                   
1.       Az EKB az e cikkben meghatározott
korlátokon belül végrehajtja a 4. cikk (1) és (2) bekezdésében említett
feladatokat az azon tagállamokban létesített hitelintézetek vonatkozásában,
amelyek nem vezették be az eurót, amennyiben e cikknek megfelelően az EKB
és a szóban forgó tagállam hatáskörrel rendelkező nemzeti hatósága között
szoros együttműködés jött létre.
E célból az EKB iránymutatást vagy kérelmet adhat
ki a részt nem vevő tagállam hatáskörrel rendelkező nemzeti hatósága
részére.
(2)                   
Az EKB és a részt nem vevő tagállam
hatáskörrel rendelkező nemzeti hatósága közötti szoros együttműködés
az EKB által elfogadott határozat útján jön létre, amennyiben az alábbi
feltételek teljesülnek: 
a)           az érintett tagállam értesíti a
többi tagállamot, a Bizottságot, az EKB-t és az EBH-t arra vonatkozó
kérelméről, hogy a 4. cikkben említett feladatok végrehajtását
illetően az érintett tagállamban létrehozott valamennyi hitelintézet
tekintetében szoros együttműködést alakíthasson ki az EKB-val; 
b)           Az érintett tagállam az értesítésben
vállalja:
–              
annak biztosítását, hogy hatáskörrel
rendelkező nemzeti hatósága betartja az EKB által kiadott iránymutatásokat
és teljesíti az EKB által kiadott kérelmeket;
–              
a szóban forgó tagállamban létesült
hitelintézetekkel kapcsolatos összes olyan információ rendelkezésre bocsátását,
amelyre az EKB igényt tart az említett hitelintézetek átfogó értékelésének
végrehajtása céljából.
a)           Az érintett tagállam nemzeti
jogszabályokat fogadott el annak biztosítására, hogy hatáskörrel
rendelkező nemzeti hatósága az (5) bekezdésnek megfelelően köteles
elfogadni az EKB által a hitelintézetek vonatkozásában kért intézkedéseket.
(3)                   
A (2) bekezdésben említett határozat az EKB és a
Központi Bankok Európai Rendszere alapokmányának megfelelően meghatározza
azon feltételeket, amelyek szerint az e cikkel összhangban szoros
együttműködést létrehozó tagállamok hatáskörrel rendelkező
hatóságainak képviselői részt vesznek a felügyeleti tanács tevékenységeiben.
(4)                   
A (2) bekezdésben említett határozatot az Európai
Unió Hivatalos Lapjában közzé kell tenni. A határozatot a közzétételt
követő 14. naptól kell alkalmazni.
(5)                   
Amennyiben az EKB úgy ítéli meg, hogy az érintett
tagállam hatáskörrel rendelkező hatóságának egy hitelintézet, pénzügyi
holdingtársaság vagy vegyes pénzügyi holdingtársaság tekintetében el kell
fogadnia az (1) bekezdésben említett feladatokkal kapcsolatos intézkedést, arra
konkrét határidőt meghatározva fel kell kérnie a szóban forgó hatóságot.
Ez a határidő nem lehet 48 óránál rövidebb, kivéve, ha a korábbi elfogadás
elengedhetetlen a helyrehozhatatlan károk elkerülése szempontjából. Az érintett
tagállam hatáskörrel rendelkező hatósága a (2) bekezdés c) pontjában
említett kötelezettségnek megfelelően meghozza a szükséges intézkedéseket.

(6)                   
Amennyiben az érintett tagállam már nem tesz eleget
a (2) bekezdés a)–c) pontjaiban foglalt feltételeknek, illetve amennyiben
hatáskörrel rendelkező hatósága nem a (2) bekezdés c) pontjában említett
kötelezettségnek megfelelően cselekszik, az EKB határozhat úgy, hogy
megszünteti a szóban forgó tagállammal létrejött szoros együttműködést. 
A határozatról értesíteni kell az érintett
tagállamot és azt közzé kell tenni az Európai Unió Hivatalos Lapjában. A
határozat a felügyeleti hatékonyság és a hitelintézetek jogos érdekeinek
kellő figyelembevételével megjelöli alkalmazásának kezdeti
időpontját. 
7. cikk
Nemzetközi kapcsolatok
A tagállamok és az uniós intézmények
hatásköreinek sérelme nélkül, az e rendelettel az EKB-ra ruházott feladatok
vonatkozásában, az EKB – az EBH-val folytatott megfelelő
együttműködés függvényében – kapcsolatokat alakíthat ki és igazgatási
megállapodásokat köthet felügyeleti hatóságokkal, nemzetközi szervezetekkel és
harmadik országok közigazgatásával. E megállapodások nem teremtenek az Unióra
és a tagállamokra nézve jogi kötelezettségeket.
III. fejezet
Felügyeleti és vizsgálati hatáskörök 
8. cikk
Felügyeleti és vizsgálati hatáskörök 
(1)                   
A 4. cikk (1) és (2) bekezdésével rá ruházott
feladatok ellátása céljából az EKB az uniós jog megfelelő jogi aktusaival
összhangban a részt vevő tagállamokban hatáskörrel rendelkező
hatóságnak minősül, és rendelkezik azokkal a hatáskörökkel és
kötelezettségekkel, amelyeket a hatáskörrel rendelkező hatóságok számára az
említett jogszabályok előírnak.
A 4. cikk (1) és (2) bekezdésében említett
feladatok ellátása céljából az EKB az uniós jog megfelelő jogi aktusaival
összhangban kijelölt hatóságnak minősül és rendelkezik azokkal a
hatáskörökkel és kötelezettségekkel, amelyeket a kijelölt hatóságok számára az
említett jogszabályok előírnak. 
(2)                   
A 4. cikk (1) és (2) bekezdésével rá ruházott
feladatok ellátása céljából az EKB rendelkezik az 1. szakaszban meghatározott
vizsgálati hatáskörökkel. 
1. szakasz
Vizsgálati hatáskörök
9. cikk
Tájékoztatáskérés
(1)                   
Az EKB egyszerű kérés vagy határozat útján
felkérheti a következő jogi vagy természetes személyeket, hogy minden
olyan információt bocsássanak rendelkezésére, amely szükséges az e rendeletben
ráruházott feladatok végrehajtásához, ideértve a rendszeres időközönként
és meghatározott formátumban, felügyeleti és kapcsolódó statisztikai célokra
nyújtandó információkat is:
a)      hitelintézetek;
b)      pénzügyi holdingtársaságok; 
c)      vegyes pénzügyi holdingtársaságok;
d)      vegyes tevékenységű
holdingtársaságok;
e)      az a)–d) pontban említett társaságok
tevékenységeiben részt vevő személyek és kapcsolódó harmadik felek; 
f)       azok a harmadik felek, amelyekhez az
a)–d) pontban említett társaságok működési funkciókat vagy tevékenységeket
szerveztek ki;
g)      azok a személyek, amelyek más módon,
szorosan és érdemben kapcsolódnak vagy kötődnek az a)–d) pontban említett
társaságok tevékenységeihez; 
h)      a hatáskörrel rendelkező nemzeti
hatóságok.
(2)                   
Az (1) bekezdésben említett személyek biztosítják a
kért információt. 
10. cikk
Általános vizsgálatok
(1)                   
Az EKB az e rendeletben rá ruházott feladatok
ellátása érdekében a 9. cikk (1) bekezdésének a)–g) pontjában említett
személyek bármilyen szükséges vizsgálatát elvégezheti. E célból az EKB-nek joga
van a következőkhöz:
a)      dokumentumok benyújtását előírni;
b)      a 9. cikk (1) bekezdésének a)–g)
pontjában említett személyek üzleti könyveinek és nyilvántartásainak
megvizsgálása, valamint kivonatok és másolatok készítése ezen üzleti
könyvekből és nyilvántartásokból;
c)      a 9. cikk (1) bekezdésének a)–g) pontjában
említett bármely személytől, képviselőjétől vagy személyzete
tagjaitól szóbeli vagy írásbeli magyarázat kérése;
d)      bármely egyéb olyan természetes vagy jogi
személy meghallgatása, aki hozzájárul ahhoz, hogy a vizsgálat tárgyával
kapcsolatos információgyűjtés céljából meghallgassák.
(2)                   
A 9. cikk (1) bekezdésének a)–g) pontjában említett
személyek alávetik magukat az EKB határozata alapján indított vizsgálatoknak. 
Amennyiben valamely személy akadályozza a
vizsgálatot, azon részt vevő tagállam hatáskörrel rendelkező
hatósága, ahol az érintett üzlethelyiségek találhatók, megadja a szükséges
segítséget, többek között hozzáférést biztosít az EKB számára a 9. cikk (1)
bekezdésének a)–g) pontjában említett jogi személyek üzlethelyiségeihez annak
érdekében, hogy az EKB gyakorolhassa a fent említett jogokat. 
11. cikk
Helyszíni ellenőrzések
(1)                   
Az EKB az e rendeletben rá ruházott feladatai
ellátása érdekében a 12. cikknek megfelelően minden szükséges helyszíni
ellenőrzést elvégezhet a 9. cikk (1) bekezdésének a)–g) pontjában említett
jogi személyek üzlethelyiségeiben. Amennyiben az ellenőrzés megfelelő
elvégzése és eredményessége ezt megköveteli, az EKB előzetes bejelentés
nélkül is elvégezheti a helyszíni ellenőrzést.
(2)                   
Az EKB tisztviselői és az EKB által helyszíni
ellenőrzésre felhatalmazott más személyek az EKB vizsgálati határozata
alapján beléphetnek a vizsgálat által érintett jogi személyek bármely
üzlethelyiségébe és területére, továbbá rendelkeznek a 10. cikk (1) bekezdése
szerinti összes hatáskörrel. Jogukban áll továbbá az ellenőrzés idejére és
az ahhoz szükséges mértékben zár alá venni bármely üzlethelyiséget, üzleti
könyvet vagy nyilvántartást.
(3)                   
A 9. cikk (1) bekezdésének a)–g) pontjában említett
személyek alávetik magukat az EKB határozatával elrendelt helyszíni ellenőrzéseknek.

(4)                   
Azon tagállam hatáskörrel rendelkező
hatóságának tisztviselői vagy az általa felhatalmazott vagy kijelölt más
személyek, ahol a helyszíni ellenőrzésre sor kerül, az EKB kérésére
aktívan segítik az EKB tisztviselőit és az EKB által felhatalmazott más
személyeket. E célból rendelkeznek a (2) bekezdésben meghatározott
hatáskörökkel. Az érintett részt vevő tagállam hatáskörrel rendelkező
hatóságának tisztviselői kérésre szintén jelen lehetnek a helyszíni
ellenőrzésen.
(5)                   
Amennyiben az EKB tisztviselői és az EKB által
felhatalmazott más kísérő személyek megállapítják, hogy valamely személy
akadályozza az e cikk szerint elrendelt vizsgálatot, a részt vevő tagállam
hatáskörrel rendelkező hatósága megadja számukra a szükséges segítséget.
12. cikk
Igazságügyi hatóság által adott engedély
(1)                   
Amennyiben a 11. cikk (1) bekezdésében előírt
helyszíni ellenőrzéshez vagy a 11. cikk (5) bekezdésében előírt
segítségnyújtáshoz a nemzeti szabályok szerint igazságügyi hatóság engedélyére
van szükség, ezt az engedélyt kérelmezni kell. 
(2)                   
Az (1) bekezdésben említett engedély kérelmezése
esetén a nemzeti igazságügyi hatóság ellenőrzi, hogy az EKB határozata
hiteles-e, és hogy az előirányzott kényszerítő intézkedések a
helyszíni ellenőrzés tárgyára figyelemmel nem önkényesek, illetve
túlzottak-e. A kényszerítő intézkedések arányosságának ellenőrzésekor
a nemzeti igazságügyi hatóság részletes magyarázatot kérhet az EKB-tól,
különösen azon okokra vonatkozóan, amelyek alapján az EKB az uniós jog
megfelelő jogi aktusainak megsértését feltételezi, a feltételezett
jogsértés súlyosságára, továbbá arra vonatkozóan, hogy azon személy, akivel
szemben a kényszerítő intézkedéseket hozták, milyen módon érintett az
ügyben. A nemzeti igazságügyi hatóság azonban nem vizsgálhatja felül a vizsgálat
szükségességét, és nem követelheti meg, hogy bocsássák rendelkezésére az EKB
irataival kapcsolatos információkat. Az EKB határozatának jogszerűségét
kizárólag az Európai Unió Bírósága vizsgálhatja felül.
2. szakasz
külön felügyeleti hatáskörök
13. cikk
Engedélyezés 
(1)                   
Valamely részt vevő tagállamban letelepedni
szándékozó hitelintézet tevékenységének megkezdésére vonatkozó engedély iránti
kérelmet azon tagállam hatáskörrel rendelkező nemzeti hatóságánál kell
benyújtani, ahol a hitelintézet a megfelelő nemzeti jogszabályokban
megállapított követelményekkel összhangban letelepedni szándékozik. 
Amennyiben a hitelintézet a szóban forgó tagállam
nemzeti jogszabályaiban az engedélyre vonatkozóan megállapított valamennyi
feltételnek megfelel, a hatáskörrel rendelkező nemzeti hatóság határozatot
hoz, amelyben javasolja az EKB-nak az engedély megadását. A határozatról
értesíteni kell az EKB-t és az érintett hitelintézetet. 
Miután az EKB megkapta a hatáskörrel
rendelkező nemzeti hatóságtól a második albekezdésben említett javaslatot,
az uniós jogban meghatározott feltételek teljesülése esetén megadja az
engedélyt. A határozatról értesíteni kell az érintett hitelintézetet.
(2)                   
Az uniós jogi aktusokban meghatározott esetekben az
EKB saját kezdeményezésére vagy azon tagállam hatáskörrel rendelkező
nemzeti hatóságának javaslatára, amelyben a hitelintézet letelepedett,
visszavonhatja az engedélyt. 
Amennyiben az (1) bekezdés szerinti engedély
megadására javaslatot tevő hatáskörrel rendelkező nemzeti hatóság
megállapítja, hogy az engedélyt a nemzeti jog értelmében vissza kell vonni, e
célból javaslatot terjeszt az EKB elé. Ebben az esetben az EKB visszavonhatja
az engedélyt.
14. cikk
A fogadó tagállam hatóságainak hatáskörei
és együttműködés az összevont alapú felügyelet során
(1)                   
Az uniós jogi aktusokban azon esetekre vonatkozóan
meghatározott eljárások, amikor valamely hitelintézet más tagállam területén
fióktelepet szándékozik létrehozni vagy tevékenysége révén gyakorolni kívánja a
szolgáltatásnyújtás szabadságát, valamint a székhely szerinti és a fogadó
tagállam kapcsolódó hatáskörei a részt vevő tagállamok között csak azoknak
a feladatoknak a céljából alkalmazandók, amelyeket e rendelet 4. cikke nem
ruház az EKB-ra. 
(2)                   
Az uniós jogi aktusokban a különböző
tagállamok hatáskörrel rendelkező hatóságai között az összevont
felügyelettel összefüggő együttműködésre vonatkozóan meghatározott
rendelkezések nem alkalmazandók, amennyiben a hatáskörrel rendelkező
érintett hatóságok részt vevő tagállamok hatáskörrel rendelkező
hatóságai.
15. cikk
Szankciók
(1)                   
Amennyiben a hitelintézetek, pénzügyi
holdingtársaságok vagy vegyes pénzügyi holdingtársaságok szándékosan vagy
hanyagságból megsértik a közvetlenül alkalmazandó uniós jogszabályok valamely
olyan követelményét, amellyel kapcsolatban az uniós jog értelmében
adminisztratív pénzbírság kiszabása áll a hatáskörrel rendelkező hatóságok
rendelkezésére, az e rendelettel rá ruházott feladatok ellátása céljából az EKB
adminisztratív pénzbírságot szabhat ki, ennek összege (amennyiben a nyereség/veszteség
meghatározható) a jogsértés révén realizált nyereség vagy elkerült veszteség
összegének kétszereséig, egyéb esetben pedig a jogi személy előző
üzleti évben realizált teljes éves forgalmának legfeljebb 10 %-áig
terjedhet.
(2)                   
Amennyiben a jogi személy egy anyavállalat
leányvállalata, az első albekezdésben említett vonatkozó teljes éves
forgalom a végső anyavállalat összevont beszámolóiból származó,
előző évi teljes éves forgalom.
(3)                   
Az alkalmazott szankcióknak hatékonyaknak,
arányosaknak és visszatartó erejűeknek kell lenniük. Annak meghatározása
során, hogy alkalmazzon-e szankciót, illetve hogy mi lenne a megfelelő
szankció, az EKB az uniós jogban meghatározott minden releváns körülményt
figyelembe vesz.
(4)                   
Az EKB e cikket a 2532/98/EK tanácsi rendelet 3-5.
cikkével összhangban alkalmazza.
(5)                   
Az (1) bekezdés által le nem fedett esetekben,
amennyiben az az e rendelettel rá ruházott feladatok ellátása céljából
szükséges, az EKB előírhatja a hatáskörrel rendelkező nemzeti
hatóságok számára, hogy hozzanak intézkedéseket annak biztosítására, hogy a
megfelelő szankciók kiszabásra kerülnek. A hatáskörrel rendelkező
nemzeti hatóságok által alkalmazott szankciók hatékonyak, arányosak és
visszatartó erejűek.
Az első albekezdés mindenekelőtt a
vonatkozó uniós irányelveket átültető nemzeti jogszabályokat megsértő
hitelintézetekre, pénzügyi holdingtársaságokra és vegyes pénzügyi
holdingtársaságokra kiszabandó pénzügyi bírságra alkalmazandó, valamint bármely
olyan közigazgatási szankcióra vagy intézkedésre, amely az igazgatótanácsi tagokra
vagy a nemzeti jog értelmében a hitelintézetek, pénzügyi holdingtársaságok vagy
vegyes pénzügyi holdingtársaságok jogsértéséért felelős bármely más
személyre szabandó ki.
(6)                   
Az EKB az (1) bekezdésben említett szankciókat
indokolatlan késedelem nélkül, a jogsértés típusára és természetére, valamint a
jogsértésért felelős személy kilétére vonatkozó információkkal együtt
közzéteszi, kivéve, ha a közzététel komolyan veszélyeztetné a pénzügyi piacok
stabilitását. Amennyiben a közzététel aránytalanul nagy kárt okozna az érintett
feleknek, az EKB anonim módon teszi közzé a szankciókat.
(7)                   
Az (1)–(6) bekezdésben foglaltak sérelme nélkül, az
e rendelettel rá ruházott feladatok ellátása céljából az EKB a 2532/98/EK
tanácsi rendeletnek megfelelően szankciókat róhat ki az EKB szabályainak
vagy határozatainak megsértése esetén.
IV. fejezet
Szervezeti alapelvek
16. cikk
Függetlenség
(1)                   
Az e rendelettel rá ruházott feladatok ellátása
során az EKB függetlenül jár el. 
(2)                   
Az uniós intézmények, szervek, hivatalok és
ügynökségek, valamint a tagállamok kormányai tiszteletben tartják ezt a
függetlenséget. 
17. cikk
Elszámoltathatóság
E fejezetnek megfelelően a rendelet
végrehajtása tekintetében az EKB elszámolási kötelezettséggel tartozik az
Európai Parlament és a Tanács felé. 
18. cikk
A monetáris politikai funkcióktól való
elkülönítés
(1)                   
Az e rendelettel rá ruházott feladatok ellátása
során az EKB kizárólag az e rendeletben megállapított célokat követi.
(2)                   
Az EKB az e rendelettel rá ruházott feladatokat a
monetáris politikával összefüggő feladataitól és egyéb feladatoktól
elkülönítve látja el. Az EKB-ra e rendelet által ruházott feladatok nem
sérthetik az EKB monetáris politikához kapcsolódó és egyéb feladatait.
(3)                   
Az (1) és a (2) bekezdés alkalmazásában az EKB
elfogadja a szükséges belső szabályokat, többek között a szakmai
titoktartásra vonatkozó előírásokat.
19. cikk
Felügyeleti tanács
(1)                   
Az EKB-ra ruházott felügyeleti feladatok
megtervezését és végrehajtását egy belső szerv (a továbbiakban:
felügyeleti tanács) végzi, amely az EKB Igazgatósága által kinevezett négy
EKB-képviselőből és a részt vevő tagállamok hitelintézeteinek
felügyeletét ellátó nemzeti hatóságok egy-egy képviselőjéből áll.
(2)                   
Emellett a felügyeleti tanács tagja a
Kormányzótanács által az Igazgatóság tagjai közül (az elnök kivételével)
választott elnök, valamint az EKB Kormányzótanácsa által saját tagjai közül
választott alelnök.
(3)                   
Az EKB Kormányzótanácsa – a Kormányzótanács
felügyelete és felelősségvállalása mellett – egyes hitelintézeteket vagy
több azonosítható hitelintézetet, pénzügyi holdingtársaságot, illetve vegyes
pénzügyi holdingtársaságot illetően egyértelműen meghatározott
felügyeleti feladatokat és azokhoz kapcsolódó határozatokat ruházhat át a
felügyeleti tanácsra. 
(4)                   
A felügyeleti tanács tagjai közül egy
korlátozottabb összetételű irányítóbizottságot jelölhet ki, amely
támogatást nyújt a felügyeleti tanács tevékenységeinek ellátásához, ideértve az
ülések előkészítését.
(5)                   
A 6. cikk szerinti szoros együttműködésben
részt vevő tagállamok hatáskörrel rendelkező hatóságának
képviselői az EKB és a Központi Bankok Európai Rendszere alapokmányának
megfelelően a 6. cikk (2) és (3) bekezdésével összhangban elfogadott
határozatban rögzített feltételek szerint részt vesznek a felügyeleti tanács
tevékenységében.
(6)                   
Az európai bankhatóság elnöke és az Európai
Bizottság tagja megfigyelőként részt vehet a felügyeleti tanács ülésein.
(7)                   
A Kormányzótanács elfogadja a felügyeleti tanács
eljárási szabályzatát, beleértve az elnök és az alelnök megbízatási
időszakára vonatkozó előírásokat. A megbízatás nem haladhatja meg az
öt évet és nem megújítható. 
20. cikk
Szakmai titoktartás és információcsere
(1)                   
A felügyeleti tanács tagjaira és az EKB felügyeleti
feladatokat ellátó alkalmazottaira a 4. jegyzőkönyv 37. cikkében és az
uniós jog megfelelő jogi aktusaiban előírt szakmai titoktartási
követelmények alkalmazandók, megbízatásuk lejártát követően is. 
(2)                   
Az e rendelet által rá ruházott feladatok ellátása
céljából az EKB számára engedélyezni kell, hogy az uniós jog vonatkozó jogi
aktusaiban megállapított korlátok között és feltételek szerint információt
cseréljen ki nemzeti vagy európai hatóságokkal és szervekkel, amennyiben az
uniós jog lehetővé teszi a hatáskörrel rendelkező nemzeti hatóságok
számára információk ezen jogalanyokkal való megosztását, illetve amennyiben az
uniós jog értelmében a tagállamok rendelkezhetnek ilyen közzétételről. 
21. cikk
Jelentéstétel
(1)                   
Az EKB évente jelentést tesz az Európai
Parlamentnek, a Tanácsnak, a Bizottságnak és az eurócsoportnak az e rendelettel
ráruházott feladatok végrehajtásáról. 
(2)                   
E jelentést az EKB felügyeleti tanácsának elnöke
terjeszti az Európai Parlament és az eurócsoport elé, azon részt nem vevő
tagállamok képviselőinek jelenlétében, amelyek tekintetében a 6. cikk
szerinti szoros együttműködés van életben.
(3)                   
Felügyeleti feladatainak végrehajtásával
összefüggésben a felügyeleti tanács elnökét az Európai Parlament kérésére az
Európai Parlament illetékes bizottságai meghallgatják. 
(4)                   
Az EKB szóban vagy írásban válaszol az Európai
Parlament és az eurócsoport által feltett kérdésekre. 
22. cikk
Erőforrások
Az EKB biztosítja a szükséges mértékű
erőforrást az e rendeletben rá ruházott feladatok ellátásához.
23. cikk
Költségvetés
(1)                   
Az EKB által az e rendeletben rá ruházott feladatok
ellátására fordított kiadásokat az EKB költségvetésének különálló szakaszában
kell szerepeltetni. 
(2)                   
A 22. cikkben említett jelentés részeként az EKB
részletes jelentést tesz költségvetésének a felügyelettel összefüggő
szakaszáról. Az EKB és a Központi Bankok Európai Rendszere alapokmányának 26.
cikke 2. pontjával összhangban az EKB részletes éves beszámolót tesz közzé
költségvetésének a felügyelettel összefüggő szakaszáról. 
24. cikk
Felügyeleti díjak
(1)                   
Az EKB feladataival összefüggő kiadásainak
fedezéséhez – e kiadásokat meg nem haladó összegben – díjat számít fel a hitelintézeteknek.

(2)                   
A hitelintézeteknek felszámított díj összege
arányban áll az adott hitelintézet jelentőségével és kockázati
profiljával.
25. cikk
A személyzet cseréje 
(1)                   
Az EKB biztosítja a személyzet megfelelő
cseréjét a hatáskörrel rendelkező nemzeti hatóságokkal és azok között,
illetve a személyzet hatóságokhoz történő kirendelését.
(2)                   
Az EKB adott esetben előírja, hogy a
hatáskörrel rendelkező nemzeti hatóságok felügyeleti csoportjai, amelyek e
rendeletnek megfelelően felügyeleti intézkedéseket tesznek valamely részt
vevő tagállamban található hitelintézet, pénzügyi holdingtársaság vagy
vegyes pénzügyi holdingtársaság tekintetében, más részt vevő tagállamban
működő nemzeti illetékes hatóságok személyzetét is bevonják.
V. FEJEZET
Általános és záró rendelkezések
26. cikk
Felülvizsgálat 
A Bizottság 2015. december 31-ig jelentést
tesz közzé e rendelet alkalmazásáról. A jelentés többek között értékeli:
a) az EKB működését a Pénzügyi
Felügyeletek Európai Rendszerén belül;
b) a függetlenségre és az elszámoltathatóságra
vonatkozó rendelkezések hatékonyságát;
c) az EKB és az Európai Bankhatóság közötti
együttműködést;
d) az irányítási rendelkezések
megfelelőségét, beleértve a felügyeleti tanács összetételét.
A jelentést az Európai Parlament és a Tanács
elé kell terjeszteni. A Bizottság adott esetben kísérő javaslatokat
terjeszt elő.
27. cikk
Átmeneti rendelkezések
(1)                   
2013. július 1-jétől az EKB a konszolidáció
legmagasabb szintjén megkezdi a rá ruházott felügyeleti feladatok végrehajtását
a 2013. január 1-jén együttesen az euróövezet egészét tekintve a bankszektor
legalább felét kitevő, Európában rendszerszintű jelentőséggel
bíró legfőbb hitelintézetek, pénzügyi holdingtársaságok és a vegyes
pénzügyi holdingtársaságok tekintetében is; ezek meghatározása az
elsődleges alapvető tőke szabályozási célú kiszámítása során le
nem vont összes eszköz és mérlegen kívüli kötelezettség kitettségértékeinek
összegében tükröződő méretük, valamint a több joghatóságot
érintő követelésekben (például más országban található fogyasztókhoz vagy
más pénzügyi szereplőkhöz kapcsolódó betétek és egyéb eszközök) és a több
joghatóságot érintő kötelezettségekben (például más országban található
fogyasztókhoz vagy más pénzügyi szereplőkhöz kapcsolódó kölcsönök és
váltók) tükröződő határon átnyúló tevékenységük alapján történik. Az
EKB 2013. március 1-je előtt elfogadja és közzéteszi ezen intézmények
jegyzékét.
(2)                   
Az EKB legkésőbb 2014. január 1-jétől
teljes mértékben ellátja az e rendelettel rá ruházott feladatokat. 
(3)                   
Az EKB az érintett hitelintézetnek, pénzügyi
holdingtársaságnak vagy vegyes pénzügyi holdingtársaságnak, valamint az
érintett részt vevő tagállam hatáskörrel rendelkező nemzeti
hatóságának címzett határozattal 2014. január 1-jét megelőzően
megkezdheti az e rendelet által rá ruházott feladatok ellátását, különösen, ha
a hitelintézet, pénzügyi holdingtársaság vagy vegyes pénzügyi holdingtársaság
állami pénzügyi támogatást kért vagy kapott. 
(4)                   
Annak érdekében, hogy az (1)–(3) bekezdésnek
megfelelően elláthassa feladatait, az EKB e rendelet hatálybalépésétől
kezdődően előírhatja a részt vevő tagállamok hatáskörrel
rendelkező hatóságai és a 9. cikkben említett személyek számára, hogy
biztosítsanak minden releváns információt az EKB-nak a részt vevő tagállam
hitelintézeteire vonatkozó átfogó értékelés elvégzéséhez. A hitelintézet és a
hatáskörrel rendelkező hatóság biztosítja a kért információt.
(5)                   
A 4. cikk (3) bekezdésétől eltérve, e rendelet
hatálybalépésétől és a 2006/48/EK és 2006/49/EK irányelv hatályon kívül
helyezéséig és új uniós jogi aktusokkal történő felváltásáig az EKB az e
rendelettel rá ruházott feladatokat a rájuk ruházott vonatkozó hatáskörök
tekintetében a hatáskörrel rendelkező nemzeti hatóságoknak címzett
utasítások révén látja el. 
A 4. cikk (3) bekezdésétől eltérve, e
rendelet hatálybalépésétől és az EKB számára a hatáskörrel rendelkező
hatóságok hatásköreinek gyakorlását lehetővé tévő, a pénzügyi
konglomerátumhoz tartozó hitelintézetek, biztosítók és befektetési
vállalkozások kiegészítő felügyeletéről szóló jogalkotási aktusok
hatálybalépéséig az EKB a 4. cikk (2) bekezdésének j) pontjával rá ruházott
feladatokat a rájuk ruházott vonatkozó hatáskörök tekintetében a hatáskörrel
rendelkező nemzeti hatóságoknak címzett utasítások révén látja el.
(6)                   
A részt vevő tagállamok által a 28. cikkben említett
napon, illetve adott esetben a (2) és a (3) bekezdésben említett
időpontokban engedélyezett hitelintézetek a 13. cikknek megfelelően
engedélyezett hitelintézetnek minősülnek és folytathatják tevékenységüket.
A hatáskörrel rendelkező nemzeti hatóságok e rendelet alkalmazásának
időpontját, illetve adott esetben a (2) és a (3) bekezdésben említett
időpontokat megelőzően közlik az EKB-val a szóban forgó
hitelintézetek azonosító adatait, és eljuttatják az EKB-hoz az érintett
intézmények korábbi felügyeletére és kockázati profiljára vonatkozó jelentést,
valamint az EKB által kért további információkat. Az információt az EKB által
kért formátumban kell megadni.
28. cikk
Hatálybalépés
(7)                   
Ez a rendelet 2013. január 1-jén lép hatályba.
Ez a
rendelet teljes egészében kötelező és közvetlenül alkalmazandó valamennyi
tagállamban.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               COM(2011)452 és COM(2011)453, 2011.7.20.
[2]               HL C , , .o.
[3]               HL C , , .o.
[4]               HL L 331., 2010.12.15., 84. o.
[5]               HL C 40., 2001.2.7., 453. o.
[6]               HL C 25. E., 2004.1.29., 394. o.
[7]               HL L 318., 1998.11.27., 4. o.
[8]               HL L 281., 1995.11.23., 31. o.
[9]               HL L 8., 2001.1.12., 1. o.
[10]             HL L 136., 1999.5.31., 1. o.
[11]             HL 177., 2006.6.30., 1. o.
[12]             HL 177., 2006.6.30., 277. o.
[13]             HL L 35., 2003.2.11., 1–27. o.